**HØST 2013**

Komplett katalog finner du på www.cappelendamm.no

**Norsk skjønnlitteratur**

**Lars Saabye Christensen er 60 år 21. september**Markeres med flere bøker i høst.

 **Stedsans**. **Noveller**Noveller som handler om noe man ikke skulle gjort, for eksempel begynne med synkronsvømming, slå ned julenissen eller sykle på en DBS crossmaster fra Amsterdam til Paris sommeren 1971. Med andre ord, de handler om anger, drømmer og andre feil man ikke lærer av.
*Stedsans* er en veldig morsom bok og essensiell lesning for Saabye Christensen-beundrere. Hovedbok i Bokklubben Nye Bøker.

**Hundre og ett dikt.  Utvalg og etterord ved Jan Jakob Tønseth**Poeten og vennen Jan Jakob Tønseth har redigert dette utvalget fra femten av Saabye Christensens diktsamlinger, pluss scrapbøker. Det åpner med "Å selge dikt på Karl Johan 1973" og ender med det vakre "Farmors hår".
Et spenstig utvalg av en stor og allsidig poet, med etterord av Tønseth.

**Lars Saabye Christensen: Etter karnevalet**
Opplevelsen av det tapte og forsvunne er sterk i denne bevegende nye diktsamlingen fra Saabye Christensen, som blant annet handler om å lukke barndommens dører og åpne nye. Her er kjente og humoristiske motiver fra forfatterskapet satt opp mot dikt om døden og forgjengeligheten. Disse diktene rommer minner, presens og forskudd. Til sammen danner de et livsløp, fra gymtimens rabalder til hotell-lobbyens stillhet.
Desember

**Soiré Saabye seksti - (redaktør Tom Stalsberg)**Forfatterkolleger, journalister og forleggere hilser og hyller ham til 60-årsdagen med dette illustrerte festskriftet.Bidragsyterne er:
Johan Harstad, Kåre Bulie, Kjartan Fløgstad, Vigdis Hjorth, Fredrik Wandrup, Kolbein Falkeid, Tove Nilsen, Selma Lønning Aarø, Nils-Øivind Haagensen, Pedro Carmona- Alvarez, Frode Grytten, Gro Dahle, Stian Hole, Tom Stalsberg, Lars Eivind Bones, Regina Kammerer, Charlotte Jørgensen, Eva Grøner, Per Glad.

**Romaner**

**Roy Jacobsen: De usynlige**Ingrid vokser opp på en øy. Havet er hennes eventyr. Fisken, stormen, fattigdommen. Hun eier årstidene, fuglene og horisonten. Ingrid må lære det ingen lenger kan. En dag må hun lære enda mer.

Roy Jacobsen fikk sitt gjennombrudd i 1991 med *Seierherrene*, om arbeiderklassen som kom seg opp og fram i verden. Han er oversatt til 26 språk, er flere ganger nominert til den internasjonale IMPAC-prisen og til Nordisk Råds Litteraturpris. I *De usynlige* skriver han om kystproletariatet, fra et miljø han selv har kjent hele livet. Handlingen utspiller seg på en liten øy helt ytterst i havgapet på Helgelandskysten, fra 1913 til 1928. Som forfatteren sier: "Det fantes tusenvis av slike øyer på norskekysten. I dag er det ingen. De fortjener å bli sett."

*De usynlige* er en familiehistorie og et stykke Norgeshistorie. En sterk og rørende roman, som allerede er solgt til seks land og som er hovedbok i Bestselgerklubben. **15. august**

 **Britt Karin Larsen: Det synger i lauvet**Britt Karin Larsens fire tidligere bøker om folket fra Finnskogen har alle blitt møtt med stor begeistring, og fjorårets Før snøen kommer ble en kritikersuksess. I årets roman fra Finnskogen fortsetter Larsen der hun slapp. På en finstemt og sterk måte skildrer hun dette skogsfolkets liv og levnad gjennom fattigdom, død og kjærlighet. Britt Karin Larsen har en unik og særegen fortellerstemme. **Primo oktober**

 **Odd Klippenvåg: Et personlig anliggende**Alex har tilbrakt vinteren i Lofoten, sommeren etter drar han til familiens hus på Peloponnes hvor han har tilbrakt barndommens somre. Gjennom stadige vekslinger mellom det norske og det greske; mellom Alex' indre spenninger og hans relasjoner til ulike menn, til elskeren Dino og til familien, skapes portrettet av en mann og omgivelsene hans: Kunstneren, elskeren, broren og sønnen Alexander.
**Odd Klippenvåg (1951) er en kritikerrost forfatter med 19 titler bak seg, hovedsakelig fordelt på sjangrene romaner og noveller. Noen tematiserer homofilt samliv, andre portretterer kunstnerliv.** **12. september**

**Geir Olav Jørgensen: Høgare enn sola**Sommaren 1997: forteljaren vender heim etter ei lang reise.
Han har med seg to vener, ein amerikanar og ein israelar, og dei slår seg ned i eit tomt hus i skogen.Der opnar di ein pose med sinnsekspanderande rusmiddel.
Rom, samtalar og hendingar flyt saman i ein ny heilskap, kor dei unge mennene ser inn i ei anna verd. Etterkvart melder ytre realitetar seg med full tyngd. **Geir Olav Jørgensen (1971) fra Husnes, hoppet av psykologistudiet for å reise rundt i verden i 7 år. Han besøkte 27 land på de fleste kontinenter. Han debuterte med Mono (2006), og ga ut Forteljingar frå utsida i 2009 og Helmers reise i 2011.
Oktober**

**Benedicte Meyer Kroneberg: Hvis noen ser meg nå.**
Hvis noen ser meg nå følger de eneggede, men etter hvert svært forskjellige, tvillingene Mona og Vanjas liv gjennom tre formende halvår av deres liv. Det handler om behovet for å skape sin egen identitet: å markere forskjellene i et forhold som for utenforstående først og fremst kjennetegnes av likhet.
**Dette er forfatterens tredje roman. Hun debuterte med Ingen skal høre hvor stille det er i 2010, og i 2012 kom En rettferdig krig. Meyer Kroneberg bor i Kolbjørnsvik ved Arendal
10 september**

**Kristian Klausen: Mitt liv var et hett bibliotek**Med denne romanen avslutter Kristian Klausen en triologi om hvordan det storslagne ankommer det lille livet i Drammen. Globus (2009): Historien. Akilles (2011): Mytologien. Mitt liv var et hett bibliotek: Litteraturen.
Romanen er vakker, trist, alvorlig og humoristisk. Den går på en elegant og original måte i dialog med flere sentrale forfatterskap i modernismen, som Joyce, Proust, Kafka, Nabokov og Roth.
**Kristian Klausen bor i Drammen
19. august**

 **Karoline Caspara Palonen: Du er meg for søvnig**Du er meg for søvnig handler om Cora. Hun har lest at hver dag er en skatt og hun prøver å fylle dagene sine. Med denne romanen byr Caroline Kaspara Palonen nok en gang på en forunderlig liten bok om et skjørt forhold. Og en historie om en beskjeden ung kvinne med humor og et skeivt blikk på verden.
**Caroline Kaspara Palonen (f. 1984 i Harstad) har en bachelorgrad med spesialisering innen fotografi fra Kunsthøgskolen i Bergen. Hun er også tidligere student ved Forfatterstudiet i Tromsø og debuterte i 2011 med *Xeroxdager.*
29. oktober**

**Vetle Lid Larssen: 1001 natt. Den ukjente historien om to norske slaver i Alger**
Da trønderen Niels Moss og bergenseren Christian Børs i 1769 forlot Norge, ante ingen av dem hva som ventet dem: et liv som hvite slaver i Afrika. En skjebne de delte med tusener av europeere. Moss ble kastet i de beryktede slavefengslene. Børs ble keiserens personlige kaffeskjenker.
Var de fortapt?
244 år senere reiser Vetle Lid Larssen til Algerie på sporet av den overraskende fortellingen. **Primo oktober**

**Debutant

Sivert Nesbø: Skårgangar**Skårgangar handler om odelsgutten Johannes' ensomhet og dyptfølte, tyngende ansvar for gårdsdriften etter farens død. Romanen er stillferdig og kontemplativ i uttrykket, men under beskrivelsene av det storslåtte landskapet og den daglige tralten fornemmes både larm og vrede, og det tilbakeholdte uttrykket frammaner et ladd og skremmende univers. Skårgangar er en vakker og foruroligende roman. **Sivert Nesbø har en sterk, naturlig autoritet i beskrivelsene av gårdsdriften, jakten, landskapet, værforholdene, arbeidet og rutinene og er et stort litterært talent. Han har bakgrunn fra Skrivekunstakademiet i Hordaland, og var med i Signaler i 2011. Han bor i Bergen
Primo september**

**Lyrikk

Monica Aasprong: Sirkelsalme**Med *Sirkelsalme* leker Monica Aasprong med bokens utforming og sirkelens uendelige form, salmenes implikasjoner og diktets egen betydning.I sine forrige samlinger, *Soldatmarkedet* og *Et diktet barn*, tok hun blant annet fatt i diktets visuelle kvaliteter og episke muligheter, her er det sangen og salmen som er Betlehemstjernen.
**Primo september**

**Cornelius Jakhelln: Umgangskrigen**I sin syvende diktbok, *Umgangskrigen*, tar Jakhelln utgangspunkt i vår tids ødelagte metafysiske maskineri, og det destruktive og det rasende som et konstruktivt sted å skrive fra. Høgnorsk brukes som et radikalt kunstspråk for å skape et klangbilde som er både norrønt og forståelig for lesere av i dag. *Umgangskrigen* er et annet navn på historien, rik som den er på episoder preget av kamp, uro og utvikling.
**22. oktober**

**Hanne Bramness: Vekta av lyset**Lyrikeren Hanne Bramness skriver sterke og innholdsrike dikt i et konkret språk. Ofte kan diktene leses som små fortellinger fra en barndom eller fra hukommelsens rom. En rik erfaring og en dyp erkjennelse preger diktene. Språket er presist og poetisk og skildrer tilværelser fulle av betydning. **29. oktober

Kristian S. Hæggernes: Urne**I Urne behandler Hæggernes et tema kjent fra tidligere utgivelser: Å leve er en eksistens i spennet mellom en følelse av samhørighet med alt annet og en følelse av avskårethet og ensomhet, mellom det mikroskopiske og det astronomiske, mellom en dunkel fortid og et utall mulige fremtider, mellom generasjoner av døde og generasjoner av ufødte, og med en visshet om at kroppen til slutt skal svikte.
**Ultimo oktober**

**Essays

Vigdis Hjorth: Litterære essays (arbeidstittel)**Vigdis Hjorth er både romanforfatter og samfunnsdebattant. Hun fikk nylig Gyldendal-prisen, og hennes siste roman LEVE POSTHORNET! vant i fjor Kritikerprisen. Her kan vi lese hennes tanker om eget og andres forfatterskap, som Hamsun, Brecht, Woolf, Kierkegaard, Gombrowicz, Solstad, Ditlevsen m.fl. Ledig og inspirerende litterær essayistikk.
**Oktober**

 **Nyutgivelse
Stig Sæterbakken: Det nye testamentet. Roman**

**Krim

Karin Fossum: Carmen Zita og døden**Romanen har alt man forventer av en krim fra Karin Fossum; en fryktelig ulykke, gode og spennende portretter av de involverte og et godt politiarbeid med en uventet utvikling. Og ikke minst er inspektør Konrad Sejer sterkt tilbake.
Et lite barn har druknet i en dam rett utenfor huset hvor han bor. Et ubevoktet øyeblikk, og så har det det aller verste skjedd. De unge foreldrene er sønderknuste, og alt ser ut til å være et uhell som kunne skjedd hvem som helst. Men Skarre stusser, det er noe med den unge moren, og han lufter sine anelser for Sejer. Romanen kommer i Nye Bøker, Krim og spenning og Bestselgerklubben
**Primo september**

**Gert Nygårdshaug: Pergamentet**Den norske professoren og kryptologoen Linus Lindehage blir funnet myrdet i Oslo samme kveld som han skal holde en forelesning i det prestisjefylte vitenskaps-selskapet The Royal Society i London, hvor han sensasjonelt skal avsløre innholdet i et mystisk pergament fra middelalderen, kjent som Voynich-manuskriptet.
Det er den eksentriske KRIPOS-etterforskeren Skarphedin Olsen som uforvarende dumper over professorens lik, og han får en sak som etter hvert viser seg å ha uhyggelige forgreninger. Hvem er villig til å begå drap for at innholdet i dette pergamentet ikke skal bli kjent? Og hva handler det om?
Etterforskeren og hans team står overfor en nærmest uløselig kriminalgåte som etter hvert topper seg i en svært dramatisk og overraskende slutt.
Og tilbake i tid, på 1400-tallet, sitter en munk i et kloster i Italia og skriver...
**Er utkommet**

**Torkil Damhaug: Sikre tegn på din død.**En pasient forsvinner på Akershus universitetssykehus. Samme natt blir han funnet i et kott i kjelleren, med strupen skåret over. Da tidligere rettsmedisiner Jennifer Plåterud blir tilkalt for å undersøke liket, vet hun ingenting om hvor tett involvert hun selv er i drapet. I det ubarmhjertige sommerlyset blir hun tvunget til å se sammenhenger hun helst vil lukke øynene for.

**Torkil Damhaug** vant Rivertonprisen i fjor for *Ildmannen*. Dette er hans fjerde krim.

Romanen kommer i Nye Bøker, Bestselgerklubben og Krinklubben. Den er allerede solgt til England og Danmark.
**28. august**

**Hans Olav Lahlum: Kameleonmenneskene**I femte bok om K2 og Patricia er vi kommet frem til 1972. EEC-strid og kamp om oljeressurser bringer internasjonal toppolitikk lenger inn i norsk samfunnsliv. Lørdag 25. mars brytes helgefreden av at en syklende unggutt med en blodig kniv i lommen ringer frenetisk på K2s dør. Gutten roper ”Slipp meg inn! De er etter meg, og jeg må snakke med deg før de når meg!” Forfølgerne viser seg å være politikolleger av K2. Den blodige kniven ble åpenbart brukt til å ta livet av stortingsrepresentanten Per Johan Fredriksen. Den antatte gjerningsmann forholder seg imidlertid taus, og både motivet og identiteten hans forblir ukjent.
**19. august**

**Hans Olav Lahlum** kommer også med **Huset ved havet**. Dette er Lahlums første ungdomsroman. Og det er en krim. Det handler om et gammelt hus på et småsted nordpå der faren til vår helt, Nicolai, har kjøpt huset til enkefru Margrete Modal svært billig. Og Nicolai øyner sjansen til endelig å få sin utkårede Bea i bingen dersom de to tar en liten ferietur til det forlatte huset.
**Medio november**

**Eystein Hanssen: Åtseldyr**

I en gammel jordkjeller på Ruseløkka i Oslo finner en uteligger levningene av et barn. Eller er det det? Politietterforsker Elisabeth Sunee Rathkes (Elli) åstedsundersøkelser avdekker flere levninger. Sakte dras etterforskningen lenger under bakken, til klaustrofobiske tuneller og glemte bunkere, til en hemmelig, grusom verden. Bare morderen kjenner alle utganger. Men Elli må inn, hun må ned i dypet. Hun har flere liv å redde.

**Eystein Hanssen** (f. 1965) debuterte med *De ingen savner* i 2010. Han har vokst opp på Gjøvik, bor nå i Oslo og har tidligere jobbet som TV-produsent og fotojournalist. Hanssen har også gitt ut *Giftstrøm* (2011) og *Triangel* (2012.)

Romanen kommer i Krimklubben.
**Primo september**

**Chris Tvedt/Elisabeth Gulbrandsen: Den blinde guden**Et usedvanlig brutalt ran i Bergen ender med drap og Kripos-etterforsker Edvard Matre og teamet hans blir satt på saken. Sporene fører til en gruppe voldelige høyreekstremister, men til Edvards store frustrasjon får han beskjed av PST om å holde fingrene av fatet. Det er enklere sagt enn gjort. Samtidig må han slite med en gryende mistanke om at en av hans egne folk kan ha liv på samvittigheten.

**Chris Tvedt** (f. 1954) er født i Bergen. Siden 1988 praktiserte han som advokat, men er nå forfatter på heltid. I 2011 vant han Rivertonprisen for Dødens Sirkel.
**Elisabeth Gulbrandsen** (f. 1955) er født og bosatt i Bergen. Hun er opprinnelig utdannet gullsmed. Senere tok hun juss. Hun er gift med forfatteren Chris Tvedt
**Romanen kommer i Bestselgerklubben og Krimklubben.**

**25. september**

**Oversatt skjønnlitteratur**

**Litterære titler:**

**Shani Boianjiu: Evighetens folk kjenner ingen frykt. Oversatt av Johanne Fronth-Nygren**Yael, Avishag og Lea vokser opp sammen i en støvete liten landsby i Israel. De skriver lapper i klasserommet og kjeder seg på samme måte som alle tenåringer rundt om i verden gjør det. Men når de blir innkalt til militæret, endres livene deres totalt, og erfaringene derfra vil forme hva slags kvinner disse jentene blir og på hvilken måte de forsøker å holde fast på vennskapet. Yael lærer opp skyttere og flørter med gutter. Avishag er grensevakt og ser hvordan flyktninger kaster seg mot piggtråd. Lea gjør tjeneste ved en kontrollpost og ser for seg historiene bak de etterhvert gjenkjennelige ansiktene som passere dag ut og dag inn. De sladrer om gutter og hvisker om en stadig mer voldelig verden omkring dem. De trener konstant for et øyeblikk som kanskje aldri kommer.
**Shani Boianjiu har tjenestegjort i det israelske forsvaret, og i Evighetens folk kjenner ingen frykt får vi en innsiktsfull og nær skildring av unge jenters opplevelser av dagens Israel, samtidig som storpolitikken alltid er en del av bildet.
6.september**

**Junot Diaz: Sånn mister du henne/Synk. Samlede noveller. Oversatt av Signe Prøis/Knut Ofstad
Junot Díaz** er en av amerikansk samtidslitteraturs største stjerner. Pulitzer Prize-vinnerens debutbok "Drown" gjorde ham til en viktig ny stemme. Hans første roman, "The Brief Wondrous Life of Oscar Wao", ble utnevnt til #1 Fiction Book of the Year av Time magazine og lå mer enn 100 uker på New York Times bestselgerliste. Den bekreftet dermed– med mer enn en million trykte bøker – sin posisjon som en moderne klassiker.
Novellesamlingen ***Sånn mister du henne*** på gikk rett inn på bestselgerlistene da den kom i USA i 2012. ***Synk*** fra 1997 gjenutgir vi på nytt nå.
I sentrum av disse fortellingene står den sjarmerende og uimotståelige Yunior, en ung, sjarmerende tøffing som er like besatt av kjærlighet som han er skjødesløs.
I en energisk, innovativ, øm og morsom prosa, blottlegger fortellingene den uendelige lengselen og uunngåelige svakheten i menneskenes hjerter. De minner oss på at begjær alltid seirer over erfaring, og at kjærligheten varer evig.
**15. september**

 **Samar Yazbek: En duft av kanel. Oversatt av Anne Aabakken**Den velstående kvinnen Hanan Al-Hashemi bor i Damaskus med sin mann og tjenestepiken Aliya. En natt våkner hun og oppdager dem sammen. Hun blir sjalu, for det er hun som har benyttet seg av Aliya som elskerinne.
Kanel er en spennende og fortettet fortelling, et dypdykk i et erotisk forhold mellom to kvinner, og et interessant bilde av ulike liv i Damaskus. **Dette er vår første bok i satsningen av arabisk samtidslitteratur. Samar Yazbek er syrisk alawitt (det samme som presidenten), men valgte å stå på opprørernes side da det brøt ut borgerkrig i Syria. Derfor ble hun nødt til å bosette seg i eksil i Paris. Her utga hun sin dagbok fra den første tiden av opprøret. Boken fikk stor oppmerksomhet da den utkom i fjor og Samar besøkte også Norge i vår**.
**30.september**

**Krim**

**Wilbur Smith: Ond sirkel. Oversatt av Henning Kolstad**En solid thriller og en oppfølger til forrige roman ***De som er i storm og fare***. Utgis på norsk før den engelske utgaven.

Her møter vi igjen Hector Cross, tidligere elitesoldat og med eget sikkerhetsselskap, nå direktør i et oljeselskap. Han er lykkelig gift med Hazel og bosatt på en herregård utenfor London. Forretningene går strålende og Hazel venter barn. Men lykken varer ikke evig, og når en mann som Hector Cross mister alt han eier kan smerte og sinne få helt overtaket. Jakten på fienden er i gang. **2.september**

**Harlan Coben: Vær hos meg. Oversatt av Sissel Busk**Førstebetjent Broome har stadig en uoppklart sak i tankene. Stewart Green forsvant sporløst for sytten år siden. Hvert år besøker Broome mannens familie, som fremdeles håper og tror at han skal dukke opp igjen. Da Carlton Flynn forsvinner på årsdagen for Greens forsvinning, setter det i gang en kjede av bevegelser som viser oss den mørke baksiden av den amerikanske drømmen. **Utkommet**

 **Lee Child: Verdt å dø for. Oversatt av Kurt Hanssen**
Jack Reacher er på vei til Virginia og tar en stopp i Nebraska, og kommer i klammeri med den mektige Duncan-familien, som terroriserer innbyggerne i det vesle bondesamfunnet. Duncan-klanen smugler varer som ikke tåler dagens lys. De må bli kvitt den brysomme fremmedkaren for enhver pris, men alle som kjenner Jack Reacher vet at det er en umulighet.
Hva skjer i fredelige Nebraska, som det kan være verdt å dø for? **18.september**

**Belinda Bauer: Som fortjent. Oversatt av Tor Edvin Dahl**Fremgangsrik og prisbelønt engelsk krimforfatter. Hun har vunnet flere av de største krimprisene.
Dette er den overbevisende tredjeboka. Hun debuterte med et brak med Blacklands som hun vant Gold Dagger for.

Ved høysommer faller en mørk skygge over Exmoor. Barn blir stjålet fra biler. Hver forsvinning markeres med en lapp - en brutal anklage. Det er ingen forklaringer, ingen løsepengekrav ... og lite håp. Politimann Jonas Holly står overfor en reise inn i det skjeve sinnet til en kidnapper. Men det er minst én person i Exmoor som mener Jonas Holly er den siste man bør stole på. **4. november**

 **Jón Hallur Stefánsson: Ulven. Oversatt av Ine Camilla Bjørnsten**En kald januarnatt begynner det å brenne i et hus i Seydisfjor, en liten, avsondret by på den islandske østkysten. Snart følger flere branner, og kriminalinspektør Valdimar tilkalles fra Reykjavik siden man mistenker at ilden er påsatt. På dette lille stedet vet alle mer om hverandre enn hva som godt er, og beskyldningene fyker i alle retninger. Under jakten på gjerningsmannen får vi et godt innblikk i de involverte familienes forhold og historie, og traumer, selvmord, fallitt og utroskap er noen av problemstillingene. Den lokale politibetjenten assisterer Valdimir i oppklaringen, inntil han suspenderes på grunn av at han har en mistenkelig rolle i saken. **Medio september**

**John Grisham: Prosessen. Oversatt av Truls Holst Kopperud**Oscar Finley og Wally Figg har så vidt klart å få sitt lille advokatfirma i Chicago til å overleve. Småsaker har holdt dem flytende i årevis, mens de har ventet på den store sjansen. Da en utbrent og beruset David Sink står på dørstokken, er det overraskende nok begynnelsen på en ny æra for firmaet. Sink blir deres tredje advokat.

Nå kjenner de seg klare til å håndtere en stor sak, som i beste fall kan betyr at de slipper å tenke på penger en stund. De har hørt om en kolesterolmedisin, Krayoxx, som brukes av overvektige. Medisinen omsetter for nesten hundre milliarder hvert år, og ryktene sier at flere pasienter har fått hjerteinfarkt etter å ha tatt medisinen. Wally kjenner duften av penger.
Alt de tre kompanjongene trenger å gjøre er å henge seg på et planlagt massesøksmål som et firma i Florida jobber med, finne folk som tar Krayoxx og har fått hjerteinfarkt – overbevise dem om å bli kunder. **16. september**

**Karin Slaughter: Dypt fall. Oversatt av Gry Sønsteng**Inspektør Faith Mitchell har vært på seminar og skal innom moren sin for å hente den fire måneder gamle datteren. Hun har ringt på forhånd, men ingen tar telefonen. Når hun kommer fram til huset, finner hun ytterdøra åpen, og det er blodige avtrykk etter hender. Hun ringer etter forsterkninger, men før partner Will Trent rekker å komme fram, bryter hun politiets regler og går hun inn i huset. Der finner hun en død person og to menn med våpen. Moren er imidlertid ikke noe sted å se, og i stedet for at hun blir satt til å etterforske saken, må Faith finne seg i å bli ansett som både vitne og mistenkt. **16.september**

**Nicci French: Iskald tirsdag. Oversatt av Stig Aspaas**Psykoterapeut Frieda Klein trodde hun var ferdig med politiet, men nok en gang kommer inspektør Karlsson og banker på døra hennes. I stua til en psykiatrisk pasient som er «tilbakeført til samfunnet», har man funnet liket av en ukjent mannsperson. Kvinnen, Michelle Doyce, er selv ikke i stand til å gjøre rede for hva som har hendt. Nå håper politiet at Frieda er i stand til å grave dypt nok i den forvirrede kvinnens sinn til å finne svaret. Etter hvert finner Frieda ut hvem mannen er, og når hun graver i fortiden hans, finner hun mange grunner til at noen ønsket livet av ham. I mellomtiden har det dukket opp spøkelser fra Friedas egen fortid, og det ser ut til at de som tok mannen av dage også har en grunn til å ville skade Frieda. **2.september**

**Alexander McCall Smith: Den store bryllupsfesten. Oversatt av Toril Hanssen**Bok nr 12 i serien om Damenes Detektivbyråi Gabarone i Botswana. Nå er nedtellingen til Mma Makutsis bryllip begynt, men alt avhenger selvfølgelig av at hun finner de rette skoene!
Mma Ramotswe undersøker mystiske hendelser på en kvegfarm og JLB Matekonis mekanikerlærling oppfører seg underlig. McCall Smith på sitt kjente og beste! **Utkommet**

 **HAPPY TEARS. Underholdningslitteratur.**

**Elizabeth Gilbert: Alma Whittakers betydelige oppdagelser. Oversatt av John Erik Bøe Lindgren.**
Elizabeth Gilbert er mest kjent for bestselgeren *Spis, elsk, lev* som solgte over 10 millioner eksemplarer verden over og var en kjempesuksess her i landet. Nå har Gilbert skrevet en fascinerende historisk roman fra 1800-tallet, en slags moderne Jane Austen-roman. Å lese den er som å bli med på en reise for livet der du oppdager hemmeligheter fra det 19. århundre – en historie fylt av eventyr, oppdagelser, lidenskap og botanikk.

*Alma Whittakers betydelige oppdagelser* er glimrende researchet og fortalt, med handling som strekker seg fra London, til Peru, Philadelphia, Tahiti og Amsterdam. Romanen er befolket med uforglemmelige karakterer: misjonærer, slaverimotstandere, eventyrere, astronomer, sjøkapteiner og genier. Gilbert fanger tidens ånd, og skaper et bemerkelsesverdig portrett av en kvinne som står på terskelen til den moderne tid, men med en fot fremdeles plantet i det forgangne. **November**

 **Sarah Jio: Frost i mai. Oversatt av Bente Klinge**I mai 1933 raser en snøstorm over Seattle, og Daniel (3) forsvinner mens moren er på jobb. Alle spor er dekket av snøen, det eneste hun finner er bamsen hans som ligger på gata. Ikke før åtti år senere blir saken tatt opp igjen, da en lignende snøstorm rammer byen. En journalist bestemmer seg for å løse den gamle saken, og oppdager samtidig at det er en sammenheng mellom guttens mor og henne selv. **Utkommet**

**Francisco Azevedo: Tante Palmas ris. Oversatt av Kristin Lie Garrubo**Antonio (88) forbereder en helt spesiell festmiddag. For første gang siden tante Palmas begravelse skal hele familien samles, og tankene vandrer bakover i tid. Det er hundre år siden familien forlot Portugal for å prøve lykken i Brasil. Med på reisen fulgte risen fra tante Palma, den som skulle forme familiens skjebne. **Utkommet**

 **NORSKE SERIER**

|  |
| --- |
| **Annikki Øvergård: Rosemalt** |
|  |
| Et sårt og rørende storgårdsdrama.Rebekka Lie er sytten år og foreldreløs. Hun drømmer om å bli malerinne, men må i stedet ta tjeneste på gården Lie i Østerdalen. Samtidig utvandrer kjæresten, Jens, til Amerika. Malerdrømmen synes fjernere enn noen gang, inntil en dekorasjons- og rosemaler kommer til Lie for å søke arbeid. Storbonden på Lie tar godt imot Rebekka, men hans hustru, Nicoline, klarer ikke å gi gården en arving, og er blitt en streng og bitter kvinne. Annikki Øvergård er et pseudonym for Annikki Torgersen (f. 1957) og Jan Erik Øvergård (f. 1955). Hun har bl.a. grunnfag i folkelivsgransking og mellomfag i folkeminnevitenskap. I tillegg er hun billedkunstner. Han er oppvokst på et gårdsbruk i Østerdalen og har arbeidet som journalist i en rekke år. |

**Dokumentar**

**Tor Bomann-Larsen: Haakon & Maud, Bind VI**Det er så langt trykket 80 000 bind av dette verket, som startet som en biografi om en konge, og som etterhvert er blitt en av de mest betydelige fortellinger om Norges historie; det største biografiske verk som har kommet på norsk noen gang. Årets bok representerer nok et høydepunkt i denne sagaen. Den er en historisk brannfakkel som kommer til å vekke debatt, og føre til at deler av norgeshistorien må betraktes med helt nye øyne. **Ultimo oktober**

**Anne Hege Simonsen: Tryggve Gran. Is, luft og krig**21 år gammel ble Tryggve Gran eneste norske medlem på Robert Scotts Sydpol-ekspedisjon. Amundsen vant kappløpet mot Sydpolen i 1911 og Gran var en av dem som senere fant Scott og hans menn ihjelfrosset i teltet. Den 30. juli 1914 ble han den første som krysset Nordsjøen med fly, fra Skottland til Jæren.

Eventyrlyst og galskap er det som preger fremstillingen av denne delen av biografien – hvordan man med enkelt utstyr og i 40 minusgrader la i vei mot et ukjent mål. Eller la i vei over Nordsjøen i et åpent fly og med liten sjanse til å lykkes. Men biografien blir likevel ikke en heltehistorie – mellomkrigstidens Norge fant ikke plass til Gran, og da andre verdenskrig brøt ut, valgte han feil side. Han fikk en landssvikdom på 18 måneder.
**Ultimo oktober**

**Maria Eidsmo Reinertsen: Henriette Schønberg Erken. En Norgeshistorie sett fra kjøkkenbenken***Henriette Schønberg Erkens Store kokebok* fra 1914 er et monumentalt verk av internasjonalt format. Fram til 1951 var den kommet i 20 utgaver og over 200 000 solgte eksemplarer. Schønberg Erken var den nasjonale strategen som tok kjøkkenveien og ble Norges kokebokdronning og dominerende mat-ideolog på første halvdel av 1900-tallet.

Med utgangspunkt i oppskriftene forteller Maria Reinertsen historien om hennes liv, men også om en samfunnsutvikling og jakten på de riktige ingrediensene. Erkens egen biografi viser at det fantes muligheter for et annet liv for kvinner i hennes tid enn husmorskolen og hjemmearbeidet hun selv foreskrev i sine bøker. Man kunne bli en offentlig aktør, bestselgende forfatter og kjendiskokke. Hvordan ble det slik? Hva kostet det og hva smakte det?

Gjennom Henriette Schønberg Erkens liv og litteratur kommer denne biografien nærmere matens moral (og dobbeltmoral) ikke bare i hennes tid, men også i vår egen.
**19. september**

**Åsmund Svendsen: Halvdan Koht. Veien mot framtiden**Halvdan Koht (1873–1965) var en mann med mange roller: anerkjent historiker og professor, sentral målpolitiker og utenriksminister i Johan Nygaardsvolds arbeiderpartiregjering. Det tyske overfallet på Norge 9. april 1940 var et bittert nederlag for utenrikspolitikken hans; å holde Norge utenfor krigen.

I biografien skildrer Åsmund Svendsen en velrenommert akademiker med et internasjonalt navn. Koht etterlot seg Nordens største historiefaglige forfatterskap. Han skrev seg gjennom århundrene og tolket hjemlandets største diktere. Men det er som utenriksminister i årene fram til krigen han huskes best. Koht hadde en klar visjon for landets utenrikspolitikk; Norge måtte gå i bresjen for en aktiv fredspolitikk. Drømmen var en verden av samarbeidene nasjonalstater med sosialismen som ledetråd.

I de dramatiske aprildagene i 1940 stod han i fremste rekke i forsvaret av Norges interesser. Som utenriksminister falt det i Kohts lodd å ta imot det tyske sendebudet tidlig om morgenen 9. april. Hans svar på det tyske ultimatumet var en statsmann verdig. Likevel ble Koht tvunget ut av regjeringen samme høst - et politisk og personlig nederlag for en mann som hadde kjempet for Norge hele sitt liv. **19. august**

**Guro Sibeko: Krigerhjerte. Min fars reise**Guro Sibeko er en forfatter og samfunnsdebattant det er vanskelig ikke å legge merke til. Hun har skrevet en rekke artikler og kritikerroste romaner og barnebøker. I *Min fars reise* forteller hun om noe helt annet: Sin egen pappas historie.

Faren – som har hatt mange navn, men som ble født Nduke – vokste opp under aparteidregimet i Sør-Afrika. I ung alder – etter han hadde utdannet seg til pastor – ble han en del av den væpnede motstandskampen.

Boken er en dramatisk fortelling om barndom og oppvekst under apartheid, om undertrykkelse, raseri og motstand, om væpna kamp og om interne maktkamper og svik i Nelson Mandelas parti. Her får vi historien om Sør-Afrikas vei inn i og ut av apartheid.

Men det er også en historie om å lære seg å leve med fortiden – og om hvordan du skal få en familie til å henge sammen når du så vidt gjør det selv. **30. september**

**Malala Yousafzai: Jeg er Malala. Jenta som kjempet for retten til skolegang, og ble skutt av Taliban.** Oversatt av Poul Henrik PoulssonI oktober 2012 stoppet menn fra Taliban en buss med pakistanske skoleelever i Swat-dalen: «Hvem av dere er Malala?»

Malala ble skutt i hodet, men overlevde utrolig nok attentatet. Hun ble sendt til behandling på et sykehus i England, og etter en lang restitusjonsperiode har hun nå startet på skole der.

Verden ble kjent med Malala første gang i en blogg på BBC, der hun fortalte om en skolejentes liv når Taliban gradvis tok kontrollen i hennes hjemby. Bloggen ble en sensasjon og hennes identitet kunne ikke lenger holdes skjult. Både Malala og hennes far mottok trusler fra Taliban. Etter angrepet har hun blitt et symbol på fredelig motstand og for undervisning for alle. Hun er den yngste noensinne til å bli nominert til Nobels fredspris. **21. oktober**

**Torgrim Eggen: Berlin**Først tok Torgrim Eggen Manhattan, og nå erobrer han Berlin. Årets bok er på samme måte som boken *Manhattan* fra 2007 et byportrett og moderne kulturhistorie, og han følger Berlin fra keiserens fall i 1918 fram til i dag.

Berlins moderne historie er en fortelling om nye begynnelser, både i politikken og i arkitekturen. Og visjonen er stadig den samme, om den stammer fra keisertiden, fra nasjonalsosialismen eller fra kommunismen: å kontrollere og overkomme byens foranderlighet, å la den fremstå som stabil og varig, ja, evig. Denne boken tar nettopp utgangspunkt i byens geografi. Kvartaler, bygninger, gater, bydeler — hva har skjedd der, hvem har bodd der, og hva forteller de i dag? Alt formidles med en personlig tilstedeværelse fra byen som nordmenn valfarter til og hvor forfatteren selv har bodd i flere år. **7. oktober**

**Hallvard Notaker, Jørgen Bøckman, Marlen Ferrer, Dag Hundstad og Ragnhild Hutchison: Norges historie i 25 ting**Ved å ta utgangspunkt i 25 ting gir denne boken oss en unik historie om Norge – en historie fortalt gjennom tingene vi lagde – fra et lekesverd fra vikingetiden til strandpyjamasen eller mentometerknappen fra Ti i skuddet.

Vår historie er en historie om oppfinnelser og innovasjon. Mennesket har alltid oppfunnet nye bruksting eller ting å beundre. Historikerne Hallvard Notaker og Marlen Ferrer kjent fra Lyngbø og Hærlands Big Bang på NRK har sammen med tre andre unge, fremragende formidlere valgt ut fem objekter hver. Hver ting beskrives med et bilde og 3-4 tekstsider. Til sammen gir disse 25 objektene en mulighet til å si oss hvem vi er gjennom hva vi lagde. Det gir oss en annerledes, underholdende og håndfast inngang til vår fortid. **7 oktober**

**Anne Applebaum: Jernteppet. Undertrykkelsen av Øst-Europa 1944-1956.** Oversatt av Rune R. Moen. I sin Pulitzer Pris-vinnende bok *Gulag* ga journalist Anne Applebaum oss en rystende gjennomgang av de kommunistiske straffeleirene i det gamle Sovjetunionen. I sin nye bok *Jernteppet* viser hun hvordan kommunismen spredte seg i Øst-Europa etter andre verdenskrig og på skremmende vis forandret menneskene som bodde der. Boken skildrer hvordan regimene ble bygget opp, og hvordan dagliglivet etter hvert gikk sin gang. Ved å dra veksel på nyåpnede østeuropeiske arkiver, intervjuer og personlige beretninger, gjengir Applebaum historiene til mennesker som prøvde å tilpasse seg et diktatorisk styresett som holdt dem fanget i sitt jerngrep.

Anne Applebaum (f.1964) er amerikansk prisvinnende journalist og forfatter. Hun har vært redaktør i The Economist og sittet i styret for The Washington Post. Jernteppet er hennes tredje bok. Tidligere har hun skrevet Mellom øst og vest, en reiseskildring fra Øst-Europa, og Gulag, en historisk gjennomgang av de beryktede sovjetiske straffeleirene. For sistnevnte fikk hun Pulitzer-prisen.
Norgesbesøk/lansering **13. september**.

**Florian Illies: 1913.** Oversatt av Ute NeumannI 1913 tok man patent på stoffet for Ecstasy. Og Prada åpnet sin første butikk i Milano. Det er også året før den første av århundrets verdenskriger. Verden sto på terskelen til den mest blodige krig man hittil hadde sett og et århundre i krise.

Denne boken handler om 1913 fra måned til måned. Og den tyske forfatteren Florian Illies utfolder på en virtuos måte et historisk panorama rundt et år som skulle prege hele århundret. Innenfor litteratur, musikk og kunst blir grensene testet til det ekstreme som om det ikke fantes noen morgendag – 1913 er et år hvor alt virker mulig, samtidig aner man forfallet i kunsten – som om de allerede visste at uskylden var tapt. **23. september**

**Kristian Meisingset: Kulturbløffen**Da det nye Astrup Fearnly-museet åpnet i september i fjor, var pressefotografene der for å ta bilder. Det var tydelig hvem som hadde møtt frem: Øystein Stray Spetalen, Petter Stordalen, Ola Mæhle, Stein Erik Hagen, Fred Olsen, Ole Robert Reitan – alle sammen med fruer, alle sammen fra den norske finanseliten i Norge. De speilet seg i glansen fra det fremste innen internasjonal samtidskunst.

Norge er et klassedelt land, og den arenaen hvor det viser seg tydeligst er i kunst- og kulturfeltet. Det er i hvert fall påstanden til forfatteren Kristian Meisingset.

Helt siden andre verdenskrig har et av hovedmålene for norsk kulturpolitikk vært å få finkulturen ut til folket. Teater, opera, klassisk musikk og andre sjangre som kan konsumeres av dem med høy kulturell kapital, skal ut til det brede lag. Hvorfor? Fordi vi var et kulturelt u-land – og et sosialdemokrati, der den kulturelle kapitalen, som den økonomiske, skulle utjevnes.

Etter 60 år oppsummerer denne boken hvordan det har gått: Aldri har den norske befolkningen vært mer klassedelt enn nå.

*Kulturbløffen* er en skarp, vittig og informert debattbok. Den er fortalt som en engasjerende og sammenhengende historie, med reportasjeelementer som tar deg innenfor dørene og bakenfor sceneteppet, med en nysgjerrig og krevende forfatter som både bekrefter og avkrefter fordommer. **Ultimo oktober**

**Anne Sender: Vår jødiske reise**«De rå skrikene. Hamringen mot stålgjerdet som sperret ungdommene inne. Hele øvre Karl Johans gate var overdøva av lyd. Vi sto noen hundre mennesker utenfor Stortinget og prøvde å høre hva taleren sa, men det var nytteløst. Alt vi hørte var ropene. Men i stedet for å høre hva hvert enkelt ord betydde, hva hver enkelt stemme ville si oss, hørte jeg min egen frykt forme denne ene tanken: I kveld ville faenskapen få fritt spillerom i Oslos gater.»

Ordene tilhører Anne Sender, mangeårig forstander i Det mosaiske trossamfunn, Norges største jødiske menighet, og for henne oppsummerer de Gaza-demonstrasjonene i Oslo i januar 2009. Demonstrasjonene er bare en av de mange hendelsene det siste tiåret som har satt storsamfunnets behandling av minoriteter – og forholdet mellom nordmenn – på prøve.

Anne Sender har formet den norske samfunnsdebatten, både som refser og brobygger. Engasjementet hennes er møtt med priser og lovord, men også drapstrusler – og hun har gått fra å måtte sitte på gangen i den norske offentligheten til å sende tekstmeldinger med utenriksministeren. *Vår jødiske reise* er en personlig fortelling, men også historien om Norges vei fra enfold til mangfold. **24 september**

**Inge Eidsvåg: Men livet lever! Om aldringens forunderligheter, vemod og gleder** «Jeg vil så gjerne eldes med verdighet. Jeg vet det høres storslagent ut, men jeg mener det. Jeg vil ikke bli en sur, gammel gnier. En som klager på skatten og været og ungdommen; som bare ser på TV og løser kryssord; som er påståelig og enetalende og mener at alt var bedre før.

Disse nedtegnelsene er et forsøk på å forhindre det. Jeg vil prøve å forstå hva som skjer med meg – med oss – når vi blir gamle.» Dette er ei bok om aldringens fortredeligheter, vemod og gleder.

Inge Eidsvåg (1947) er cand. philol med historie hovedfag. Han har skrevet en rekke bøker og er tildelt flere priser, sist "Forsoningsprisen" (2005) for sitt arbeid for demokrati, menneskerettigheter og fredelig konfliktløsning på Balkan.

**Pål Espolin Johnson: Olsen og tolv til**Pål Espolin Johnson er en folkekjær forfatter med lang fartstid med bøker om og fra Nord-Norge, og er kanskje best kjent for sin bok om Hurtigruten.

|  |
| --- |
| Olsen og tolv til er en samling portretter fra vår nære fortid. Boken forteller om et Norge som ikke lenger finnes og hverdagsslitere som levde der.  «Olsen fra Norge» var forfatterens lugarkamerat da han som ung i 1959 tok seg hyre som dekksgutt på hurtigruta. Med respekt og varme beretter Pål Espolin Johnson om blant andre de sterke finnmarkskvinnene Lorentze på Ingøy, Birgitte på Rolvsøy og russerinnen i Grense-Jakobselv. Her er også den fascinerende historien til unggutten fra Ringsaker som måtte gjemme fela under senga i 40 år og siden ble en kjent felespiller på prærien i Dakota.  Pål Espolin Johnson gir oss levende skildringer av mennesker som levde sine liv under forhold som det er vanskelig å forestille seg i dag. **August** |

**Bår Stenvik: Bløff**To dager etter Obamas gjeninnsettelse kom den sjokkerende avsløringen: Artisten Beyonce, som opptrådde under arrangementet, hadde mimet i mikrofonen. Det vi hadde hørt var et forhåndsinnspilt opptak. Debatten om USAs politiske kurs druknet umiddelbart i spørsmålet om Beyonce hadde holdt alle for narr. Hun møtte til slutt pressen og gjenopprettet sin ære ved å synge nasjonalsangen a capella. Men hvorfor hadde æren i det hele tatt vært truet på grunn av noe som er en helt vanlig showbis-prosedyre?

Løgn og bedrag regnes vanligvis ikke som våre stolteste egenskaper, men de er grunnleggende premisser for det menneskelige. I dag tror evolusjonsbiologer at vår intelligens i stor grad er utviklet for å hjelpe oss å gjenkjenne bløff, og for å bløffe andre.

Men hvorfor er vi da likevel så dårlig til å avsløre løgnere? Hvorfor leter vi så ofte etter autentisitet på feil steder?

Boken *Bløff* er en underholdende og lærerik utforskning av hva vi ser på som ekte og falskt, og hvordan disse oppfatningene er innvevde i vår kultur.

Bår Stenvik har besøkt alt fra Forsvarets forskningsinstitutt, politiets kunstsamling av falsknerier, til hjerneforskere og biologer, og deltatt på sjekkeskole for å finne svaret på hvorfor vi ikke kan leve uten løgn, bedrag og selvbedrag. **21. oktober**

**HUMOR/SATIRE**

**Knut Nærum, Elisabeth Botterli, Askild Hagen, Jørgen Mehren og Peder Udnæs: Busemannen**Julen står for døra i Oslo, verdens farligste by. En seriemorder slår til, og ingen vet om det vil gjenta seg. Innad i politiet frykter mange at Kripos er på bærtur og vil komme tilbake uten bær. Derfor henter man hjem fra Macao en nedkjørt narkoman med store personlige problemer. Han er politiets beste mann. Han er førstebetjent Willy Wakum, den eneste som kanskje kan hamle opp med Busemannen. Men snart står Willys eget liv på spill, i et blodig kappløp med julekalenderen.

Knut Nærum og fire av forfatterne bak Nytt på nytt har rottet seg sammen om en saftig parodi på Jo Nesbøs Harry Hole-bøker. Helten er mer sliten, Oslo er råtnere og volden er nesten drøyere.

Hvis du bare skal lese én Jo Nesbø-parodi skrevet av altfor mange forfattere i år, hadde det vært rimelig sært av deg å lete etter flere enn denne. **Medio oktober**

**Odd-Magnus Williamson, Bjarte Arneson og Sindre Goksøyr: Kongen din 2**Kongen din er tilbake med den vanskelige andreboka etter fjorårets suksess. Livet på slottet er ikke forandret, men med sitt skarpe blikk for livets vesentligheter og overraskelser, gir kongen din oss et trivelig og aktuelt innblikk i hverdag og fest.

Odd Magnus Williamson har skrevet hundre nye tweets som blir eminent illustrert av Sindre Goksøyr til glede for nye og gamle lesere. **Ultimo september**

**Aalbu, Ragnar: Opp og Frem 1945**
Dette er en ny utgave av en bok som opprinnelig ble utgitt rett etter krigen, men som etter en tid ble inndratt fordi det "muligens hadde sneket seg inn noen feil". Boken kom aldri ut igjen i korrigert utgave. Men nå, etter nesten 70 år, har forlaget sett seg i stand til å utgi boken på nytt. Dette fordi det ble funnet et tapt eksemplar i en nedstøvet kasse på et bibliotek. Og de ba (klokelig) en ekstern konsulent, Ragnar Aalbu (lærersønn), om å kvalitetssikre innholdet før den etterlengtede reviderte utgaven nå ser dagens lys...
**5. august**

**FAKTA**

**MUSIKK**

**Marthe Amanda Vannebo og Åge Aleksandersen: Hjemløs**Boka er et samarbeidsprosjekt mellom Åge Aleksandersen og fotojournalist Marthe Amanda Vannebo. Den dokumenterer hverdagen til landets største artist og Sambandet – på scenen, i studio, på veien og bak kulissene. Fotografen, som første og eneste, har fått fri tilgang til å observere og dokumentere et ellers ganske hektisk og lukket bandmiljø. Bildene er i svart-hvitt og tekstene er det Åge selv som skriver. **12 september**

**Sylvie Simmons: I'm Your Man. Leonard Cohens liv**
Oversatt av Håvard Rem.
Den kritikerroste musikkjournalisten Sylvie Simmons har skrevet historien om Leonard Cohens liv. I dialog med de som står ham nærmest -- hans kvinner, venner, musikerkollegaer og muser -- formidles en tett og intens historie fra de tidligste barneårene i Montreal og til i dag. Simmons har også hatt ubegrenset tilgang til Cohens private arkiv.
Cohen bidrar i tillegg med lange samtaler som er gjengitt i boka. **20. august**

**Asbjørn Bakke: Rockens største og beste – og noen av de verste. Plateguide til rockhistorien**Vel­formulert og innsiktsfull gjennomgang av verdens viktigste plateartister og deres komplette utgivelseskatalog – fra en av Norges dyktigste og mest profilerte rockkritikere. Anmeldelser med tallkarakterer, fakta og kuriosa om artis­tene følger de rundt 1800 albumene som er trukket frem fra internasjonal rock- og popmusikk. Boken har et genuint bildemateriale som knytter artistene til besøk i Norge, og den er full av fakta og referanser til tiden da albumene kom ut. (Revidert og oppdatert utgave). **22. august**

|  |
| --- |
|  |
|  |
| **Sven Bertil Taube og Petter Karlsson: Evert Taube. 50 viser utvalgt av Sven-Bertil Taube** Evert Taube er kanskje hele Nordens mest folkekjære visedikter. Hva er en St. Hansfeiring uten viser som: Så länge skutan kan gå, Flickan i Havanna, Rosa på bal, Änglamark og Calle Schewens vals. Biografien om Evert Taube og historien bak visene er oversatt av visesangeren Lars Klevstrand. Selve visetekstene er beholdt i sin lyriske, svenske språkdrakt. Dette er bok etter samme format som boka *Fuglesang*: Trykk på lydavspilleren - og syng selv til musikken. Inneholder sangtekster med bakgrunnshistorier. **2. september** |

**FRITID**

**Karl Eirik Haug og Stéphanie Dumont: Norske bilfavoritter**
Biltur gjennom det norske billandskapet.
I 1960 friga fotgjengeren Einar Gerhardsen motvillig bilsalget. Siden har nordmenn hatt særegne bilpreferanser – ofte på kollisjonskurs med internasjonale trender. Hvorfor kjører onkel Opel, tante Toyota, professoren 2CV osv? Boka er tuftet på salgsstatistikk og avslørende historikk, ispedd velsmurt garasjesosiologi og underholdende analyser av bilvalg i garasjer over hele landet. Her er norske bilglimt samlet til én historie – alt godt skiltet og forklart. Fest sikkerhetsbeltet og opplev et sterkt møte med trivelige og tårevåte bilminner.
Stéphanie Dumont er tidligere fransk mester i lengdeløp på skøyter. Hun tok universitetsutdannelse i idrettsfag i Paris før hun skiftet beite og utdannet seg som Art director i Oslo. I 2001 startet hun magasinet Carl’s Cars sammen med Karl Eirik Haug. Haug er profilert bilskribent i D2. **10. september**

**Lonely Planet: Opplevelsesreiser. I vår spektakulære verden.** Oversatt av Lotte Holmboe
Opplev verden på sitt mest spektakulære! Opplevelsesreiser er et nytt inspirerende praktverk fra Lonely Planet og en oppfølger til Drømmereiser. Levende skildringer og fantastiske bilder bringer deg til steder som Kilimanjaro, Amazonas, landsbygda i Vietnam. Du blir dratt med på dykking utenfor Yucatán-halvøya eller på klatring i Dolomittene, på rickshaweventyr i India eller på fottur i Alpene. **1. september**

**Siri Halle: Lær skøyting**Lær bedre skøyteteknikk, få større glede av å gå på langrenn. Her finner du en praktisk og grundig teknikkdel hvor Vibeke Skofterud viser skøyteteknikk ved hjelp av forklarende bildeserier. I tillegg får du en innføring i skøytingens historie og skøytingens plass i skisporten fremover. Samt tips om utstyr, smøring, skirenn og trening utenom sesongen.
Oppfølger til *Lær klassisk langrenn* i serien Learn2Ski.

Siri Halle (f. 1971) er tidligere juniorverdensmester og Norgesmester på ski. I 2009 etablerte hun skiskolen for voksne, Learn2ski, som holder kurs over hele landet. **September**

**NATUR**

**Marius Nergård Pettersen: Oslos nære villmark**Mange har til gode å vite hva naturen rundt Oslo og Østlandet virkelig har å by på. Vi blir her med på seks langturer gjennom Østlandets flotteste og mest spennende naturområder. Alle turene har hovedstaden som startsted. Alle viser de det mange har til gode å oppdage: At selv om man bor i hovedstadsområdet, trenger man ikke reise langt for å oppleve de virkelig store naturopplevelsene. **7. oktober**

|  |
| --- |
|  |
| **Stein P. Aasheim: Finnmarksvidda – En skietnografisk ferd gjennom Sameland** En gutta på tur-bok i særpreget historisk, multi-etnisk landskap. Sammen med tre historikere fra Universitetet i Tromsø har Stein P. Aasheim gjennom tre år tilbakelagt flere hundre kilometer på ski i indre Finnmark. Kombinasjonen av Aasheims refleksjoner og sideblikk og professor Einar Niemis faglige tyngde har resultert i en ny litterær sjanger: «Skietnografi» – et møte mellom naturopplevelse og kulturhistorie, med kulturelt mangfold som rød tråd gjennom villmarkene. **9. oktober** |

|  |
| --- |
|  |
|  |
| **MAT OG DRIKKE** **Klaus Hagerup og Bibbi Børresen: Gylne dager og dype viner. En mat- og vinreise i VenetoOpplev gylne dager i det vakre italienske landskapet med dype Valpolicella-viner og overdådige måltider.** For tredje gang legger Klaus Hagerup ut på en mat- og vinreise i Italia. Denne gangen står Veneto for tur, den tredje store vinregionen i Italia, med Venezia som største by. I reisefølget har han med seg kona Bibbi Børresen, fotograf Tom Karlsen og Nils Ole Oftebro som illustratør.De reiser fra vingård til vingård og smaker seg gjennom mangfoldige glass med viner som valpolicella, ripasso og amarone. Og de spiser seg gjennom det ene overdådige måltidet etter det andre. Leseren dras med i svingene, fra den ene viderverdigheten til den andre, gjennom det italienske landskapet blant drueranker og i livlige samtaler på kjøkkenet og rundt matbordet. Og mellom smil og latter får man et levende innblikk i Veneto-regionens fantastiske mat- og vinkultur. Mens reiseskildringen til Klaus og streken til **Nils Ole Oftebro** er personlig og full av humor, gir faktatekstene leseren kunnskap om noen av regionens viner og vingårder – og om det tradisjonelle italienske kjøkken. For dem som virkelig har fått vann i munnen under lesingen, følger også oppskriftene på rettene med i boka. **16. september.****Andreas Viestad: Noe godt hver dag** Noe godt hver dag - hvem vil ikke ha det? Her får du store smaker med lite strev og oppskrifter på hverdagsmat med futt i! I motsetning til fest- og høytidsdager, som er ganske like, er hverdagene ofte forskjellige, mener Andreas Viestad. Boka inneholder oppskrifter til å gi deg noe godt hver dag, enten du trenger inspirasjon til gode frokoster, tips til hverdagens redning i form av pasta og rester, ønsker å jazze opp maten med gode dipper og salater, finner trøst i en fyldig suppe eller er lysten på en kjapp dessert på en helt vanlig onsdag. **Medio september.**

|  |
| --- |
| **Trine Sandberg: Trines mat – Favoritter og ukemenyer fra Norges største matblogger**  |
| Trine ønsket å overlevere familieoppskrifter til døtrene da de flyttet hjemmefra. Det ble starten på Trinesmatblogg.no, som nå har rundt 10 000 klikk daglig. |
|

|  |
| --- |
| Norges desidert største matblogger har nå også samlet sine mest populære oppskrifter i en etterspurt kokebok. Her er frokoster, småretter, hverdagsmat, venninnemat, sommermat, fristelser fra havet, høstmat, familiemiddager, romantisk 3-retter, ukemenyer og kakefavoritter. Både i tekst og bilder handler det om lettlaget, spennende og god mat – og hyggelige stunder med familie og venner. **26. august.** |
| **Charlotte Mohn Gaustad: Charlottes viltkokebok** En rett på sak og ujålete viltkokebok som tar for seg våre viktigste viltarter samt noen mer uvanlige. Her legges det vekt på å behandle gode råvarer best mulig uten å fortape seg i gastronomisk komplisert tilbehørMohn (34) er prisbelønnet, frisk og uredd kokk. Hun markerte seg på Tv i Jenter på hjul og Smaken av Norge og hun har matspalte i Dagbladet. Mohn har bakgrunn som stjernekokk på høyprofilerte restauranter i London med stamgjester som Prins Charles. Nå foretrekker hun tilværelsen på Markestad gård i Vangsåsen. **August.** |

**Hugh Fearnley-Whittingstall: Grønn mat fra River Cottage.** Oversatt av Dorthe Erichsen Grønn mat er trendy! Den kjente TV-kokken Hugh Fearnley-Whittingstall fra River Cottage kommer med en hyllest til den grønne maten og gir deg 200 suverene og enkle oppskrifter på smakfulle supper, mettende salater, deilige gryteretter, lekre paier, herlig bakst og sunn grillmat … Her er også mange oppskrifter på småretter og tapas som til sammen kan utgjøre et komplett måltid. Dette er ikke et vegetarisk pliktløp, men en kokebok som inspirerer deg til å spise flere grønnsaker, mange flere grønnsaker. **21. september.** |
| **Ingrid Hancock Bjerknes: Cookies - pynt dem selv!** Alle kan bli kakedesignere og gjøre cookies personlige og unike med inspirasjon og oppskrifter fra denne boken. Boken inneholder 40 designs og fremgangsmåter med utgangspunkt i fem grunnoppskrifter. Inneholder grundige trinn-for-trinn-forklaringer og alt om utstyr og teknikker. Ingrid Hancock Bjerknes (f. 1985) er gründeren bak suksessen Hancock Cupcakes. Hun er opprinnelig fra Asker og er nå bosatt i Oslo. Hun er utdannet fra Handelshøyskolen BI Oslo med spesialisering innenfor CSR, Samfunnsansvar og Entreprenørskap & Innovasjon fra University of California Berkeley. Kunder bestiller skreddersydde cupcakes til alt fra bursdager, baby showers, lanseringsfester, bryllup og julebord. Blant bedriftskundene hun har levert cupcakes til er Moods of Norway, H&M og Guess. Ingrid Hancock Bjerknes holder også kurs i cupcakepynting.**20. august.** |
|  |
| **The Flying Culinary Circus: Wow! Festmat og partytriks som imponerer - lekende lett** De enkleste, hemmeligste og beste triksene for å begeistre, engasjere og overraske gjestene dine til bords!De fire medlemmene i kokkegruppa The Flying Culinary Circus sto bak kokeboksuksessen i 2011 med sin revolusjonerende og nytenkende kokebok, som i tillegg ble tatt inn som lærebok i kokkefaget på flere skoler.Denne gangen avslører de fire toppkokkene sine enkleste, hemmeligste og beste triks som vil få gjestene dine til å føle seg som det absolutte midtpunkt og huske akkurat ditt selskap - uansett anledning - for alltid. The Flying Culinary Circus lærer deg å lage imponerende 3-retters menyer ved hjelp av enkle grep. Du får råd om hvordan du kan finne riktige råvarer, kjøkkenutstyr, borddekking og partytriks for å skape en helhetlig opplevelse rundt måltidet. Gjør deg klar til en vill og gal matopplevelse med The Flying Culinary Circus! **12. oktober**

|  |
| --- |
| **Niels Chr. Geelmuyden: Sannheten på bordet. Det du ikke får vite om maten din** En avslørende bok om den maten myndighetene anbefaler at vi spiser. Om giftstoffene vi ikke får vite at maten inneholder. Om næringsinnholdet som avtar uten at vi får kjennskap til det. Om tilsynsorganene som er mer opptatt av å betjene mektige næringsinteresser enn befolkningens helse. Og om all den gode, rene maten som heldigvis fortsatt finnes. Urovekkende veldokumentert, velskrevet og viktig.  |

Niels Chr. Geelmuyden er forfatter og skribent, og er særlig kjent for sine portrettintervjuer i Kapital og Henne. Dessuten er han kåsør i radio og spaltist i ulike organer som SAS-magasinet, Bergens Tidende og Tønsbergs blad. **23. september** |

 |

**KOMMUNIKASJON**

**Arne Jørstad Riise, Bjørge Stensbøl og Anne Marte Pensgaard: Norske vinnerskaller. Lær av gullvinnernes vei til mental styrke**Hva er Petter Northug viktigste motivasjonsfaktor? Hvordan tenker Susann Pettersen når presset er på sitt verste? Hva skaper en VINNERSKALLE? Gjennom personlige intervjuer med nesten 30 av våre beste utøvere viser forfatterne hvor viktig mental trening og utvikling av mentale ferdigheter er for å hevde seg i toppen, og de viser hvordan vi kan overføre teknikkene og selv nå våre mål både personlig og i arbeidslivet. **21. oktober**

**Bjørn Magnus Berge: Talens makt. Maktens taler**Å holde en god tale er en kunst. Å lytte til gode taler er en opplevelse. Å lage gode taler er i første rekke et håndverk. Boken gir smakebiter på en rekke viktige taler fra fortid og samtid – norske som internasjonale – satt inn i en historisk kontekst gjennom intervjuer med de som holdt talene, deres taleskrivere, rådgivere eller andre. En «verktøykasse» loser deg gjennom et rikholdig repertoar av virkemidler som du bør kjenne til og mestre når du selv skal i ilden som taler.

|  |
| --- |
|  |
| Bjørn Magnus Berge har vært taleskriver for tre norske utenriksministre, og har i en årrekke samlet momenter til denne boken. Han har holdt kurs i taleskriving i UD/NORAD. Berge er nå stabssjef og leder av generalsekretærens kontor i Europarådet i Strasbourg. **22. august****Tordis Irene Fosse: Skrivelysten? Råd og hjelp og rare ting å prøve**Skriving er ikkje lenger ein kunst for dei få, det er meir som å gå tur og baka bollar. Boka er full av eksempel og påfunn som viser veg til personleg, annleis og betre skriving – det blir andre bollar med nye oppskrifter. Skriving kan glede og forandre deg som skriv og dei som tek imot. Du kan skriveleike, tvitre, blogge, oppdatere Facebook, skrive for deg sjølv, dine nære og eit større publikum?Tordis Irene Fosse er tidl. førsteamanuensis i norsk ved Høgskolen i Oslo og utdanna kunstterapeut. Ho har arbeidd særleg med skriving – i pedagogisk og kreativ samanheng og som ledd i sjølvutvikling. **30. september****Moods of Norway: Moods of Norway. Hvordan gjør bestemor stolt**Bli med bak kulissene på gründernes eventyrlige reise fra ide til suksess.Med sin korte fartstid i motebransjen har Moods of Norway raskt gått fra å være en sped gründerbedrift til en stor merkevare innen livsstil, og de kommuniserer et konsept basert på humor, kontraster og sprudlende væremåte. En bok med glade historier for eventyrlystne og kreative mennesker. For lesere som ønsker å la seg inspirere av tre gutter som med stor suksess lever ut drømmen om et unikt livsstilkonsept. Og for dem som ønsker verdens beste vaffeloppskrift**. 7. oktober****HELSE****Eben Alexander: Himmelen finnes: En nevrokirurgs fascinerende reise inn i døden og tilbake.** Oversatt av Kari Kahrs. Eben Alexander var en kjent nevrokirurg som kun stolte på vitenskapen. Han ble syk og falt i koma, og våknet opp med en helt ny erfaring og et nytt syn på livet og døden etter å ha opplevd bevis for at himmelen finnes. Dette er en historie som vil overbevise alle skeptikere. New York Times bestselger!Norgesbesøk 12. september! |

**Audun Myskja: Hjertet mitt har ikke demens.**Dr. Audun Myskja deler av sin enorme kunnskap om demens. Hvordan gir sykdommen seg uttrykk hos den som er rammet, hvordan kan vi hjelpe, og hvordan kommunisere med en som har demens på en god måte? Hvilken behandling finnes? En hjertevarm bok med en mengde praktiske eksempler. Boka er skrevet først og fremst for pårørende, men den er svært nyttig og relevant også for helsepersonell.
Myskja er spesialist i allmennmedisin og overlege ved Senter for livshjelp i Ski.
Han har arbeidet med integrert medisin i over 30 år, har tatt doktorgrad i musikkterapi i demensomsorgen og skrevet en rekke fagbøker.

* Det er 70 000 har demens i Norge, hvorav 60 prosent har Alzheimer.
* På grunn av mange flere eldre vil antall syke med demens stige kraftig i årene som kommer.
* Årets TV-aksjon i oktober tilfaller demenssaken i regi av Nasjonalforeningen for folkehelsen.
**30. september**

**Solveig Bøhle: Diagnose: Brystkreft**2009 fikk Solveig Bøhle diagnosen brystkreft. «Dette dør du ikke av», var legens første ord til henne. Men hva kunne hun selv gjøre for å understøtte legens ord? Hvert år får over 2700 kvinner i Norge diagnosen brystkreft. Over 60 prosent har ikke spredning. I dag vet forskere at brystkreft er mange forskjellige sykdommer. Det forskes mye på brystkreft, og i framtiden vil dette føre til mer tilpasset behandling for ulike brystkrefttyper, mens det i dag er en viss standardisert behandling som kan innebære overbehandling.

Solveig Bøhle forteller om egne og andre kvinners erfaringer som kreftpasient og om valg underveis. I hennes tilfelle valg med fokus på livskvalitet. Som forfatter og tidligere programskaper i NRK møtte Solveig Bøhle sykdommen med journalistens nysgjerrige blikk. Hun møter kreftspesialister, tverrfaglige forskere og terapeuter som gir innblikk både i tradisjonell vitenskapelig medisin, men også i alternative behandlings- og terapiformer. Som en rød tråd i boken går oppfordringen om å ta i bruk egne ressurser og stole på egen dømmekraft. **16. september**

**Marit Egge/Åsfrid Hegdal (red): Den rosa boken. Fortellinger om brystkreft**
Vi ønsker å bidra til oppmerksomhet om temaet brystkreft gjennom å gjøre det vi kan – bøker. Den rosa boken er en samling med nyskrevne og personlige tekster om hvordan det kan være å leve med og etter sykdommen.
Boken utgis til aksjonsstart for Rosa sløyfe i oktober, og overskuddet fra salget går til aksjonen. **Primo oktober**

**FORELDRE & BARN**

**Fedon A. Lindberg og Merete Hansen-Møllerud: Smart barnemat**Hver 5. åtteåring i Norge er overvektig. Nesten 14 % av alle barn og unge mellom 2 – 19 sliter med ulik grad av overvekt.
Legen og ernæringsfysiologen forteller i denne boka om den optimale maten for vekst, konsentrasjon og god atferd og for å forebygge livsstilssykdommer senere i livet. Boka strekker seg fra barna begynner med fast føde og til de blir tenåringer. Den er full av praktisk informasjon og gir deg enkle og gode oppskrifter på alle dagens måltider. Et eget kapittel om tiltak ved overvekt hos barn. **18. september**

**Johanna Grønneberg: Etter fødselen – det alle glemte å si**Hollywood-Johanna hadde gjennomført et uproblematisk svangerskap og samtidig vært stjerne i eget tv-program om graviditeten da hun optimistisk dro til Ullevål for å føde. Det ble en traumatisk opplevelse. Og tiden etterpå ble alt annet enn det hun hadde drømt om.
Dette er en humoristisk og varm bok om hvor vanskelig hun synes det første halve året etter fødselen var. Boka er en motvekt til ekspertbøker og vellykkede mammabloggere, med morsomme sammenlikninger mellom tradisjonelle babybøker og hennes egen tilværelse, selvironiske betraktninger om egen prestasjon som mamma og kjærlige brev til datteren. En bok for alle mammaer som ønsker seg en god latter og litt trøst innimellom gråtetoktene.

Johanna Grønneberg Mesa har jobbet som programleder for MTV, TVNorge og TV2 i en årrekke, og har i tillegg et eget realityprogram på TLC som handler om mammarollen. Sesong 2 kommer i november. Johanna er fast treningsekspert på God morgen Norge, en populær blogger og hun har nylig gitt ut en egen treningsdvd. **Ultimo oktober**

**HISTORIE OG KULTUR**

**Vegard Sæther: Krigsseilere. En fortelling om glemte helter.**17 unge sjømenn fra en skogsbygd kastes i 1939 inn i krigen. Deres erfaringer avtegner krigsseilernes historie i miniatyr: sjøslag, konvoifart, torpederinger. Innsatsen er blitt kalt vårt største bidrag til den allierte seieren, men prisen var høy, og etterkrigstidens Norge viste liten forståelse for krigsseilernes traumer.

Forfatteren bygger på et omfattende kildemateriale – intervjuer, brev, dagbøker og funn i norske arkiver. Den enkeltes krigsopplevelser skildres mot bakteppet av verdenskrigen som raser. Vi får også innblikk i det sosiale livet, fritiden, arbeidsoppgavene, men også mer tabubelagte områder, som psykiske skader. Og søkelyset settes på de uverdige forholdene mange av krigsseilerne havner i etter 1945, og storsamfunnets manglende forståelse for krigsseilernes traumatiserende krigsopplevelser. Ved å fokusere på enkeltskjebner skapes en nærhet til historien – det kunne ha vært en slektning, en venn, en nabo. Historikere har kalt deres innsats for Norges største bidrag til den allierte seieren. Jon Michelets bestselger *En sjøens helt* bygger på historien til en av personene Vegard Sæther skildrer. **Ultimo september.**

**Sigrid Wegge Tandberg: Norsk sølv - Gullsmeder gjennom 600 år. Bergen - Møre og Romsdal - Trøndelag - Nord-Norge**En samlet og komplett fremstilling av norsk gullsmedkunst fra middelalderen og fram til 1870.
Dette bindet, som er det siste av to, er et enestående oppslagsverk over alle gullsmeder som har virket i områdene i perioden. Mer enn 2100 mesterstempler, guardeinstempler og bystempler fra Bergen, Møre og Romsdal, Trøndelag og Nord-Norge viser omfanget av deres virke. Fotografiene av unike gjenstander viser mangfoldet og bredden i norsk gullsmedkunst, og er en enestående mulighet til å følge utviklingen av typer og stiler i norsk gullsmedkunst.
Gullsmedkunsten og gjenstandstypene gjenspeiler den sosiale og økonomiske utviklingen i de ulike områdene. Slik blir vi med på en reise som viser hvordan man vektla lokal egenart, men også hvordan påvirkningen fra utlandet var med på å forme uttrykksmåtene og bruksområdene.
Sigrid Wegge Tandberg (f. 1953) er cand. philol. og kunsthistoriker. Hennes hovedfagsoppgave ved Universitetet i Oslo er om gamle sølvarbeider fra Agder mellom 1670 og 1807. Hun er også medforfatter på det første bindet av *Norsk Sølv* som utkom i 2003.
**Ultimo november**

**HOBBY**

**Arne & Carlos: Inspirasjon fra Setesdal**Designerne Arne & Carlos har hatt stor suksess med bøker som *Julekuler*, *Strikkedukker,* *Påske hele året* og *Håndarbeid i hagen*. De to bor og arbeider i en gammel jernbanestasjon i Valdres. De har solgt over 100 000 bøker i Norge, og de har også stor internasjonal suksess - bøkene deres er solgt til 11 land.
I denne nye boken henter de inspirasjon fra de utallige mønstrene fra Setesdal. De byr på kreative mønstre for votter, luer, tuber, pulsvarmere, strømper, små puter, store puter, bamser og mye annet. **Ultimo august**

**Eline Oftedal: Marius – Setesdal – Fana – Voss. Norske strikkemønstre på nye måter**I denne boken finner du 20 nye strikkeprosjekter som er inspirert av fire norske klassikere: Setesdalskofta, Fanagenseren, Mariusgenseren og Vossgenseren. De tradisjonelle plaggene er store og tidkrevende å strikke, men de fine mønstrene er en nasjonal skatt som like gjerne kan brukes på helt andre plagg og produkter. Med inspirasjon fra våre norske strikketradisjoner har Eline Oftedal skapt sine egne design. Her i boken viser hun helt nye måter å verdsette og bruke de fire klassiske mønstrene på; produktene er varierte både i størrelse og bruksområde. Hva med et kult trekk til iPaden eller iPhonen, en elegant alpelue og lune pulsvanter, eller en lekker, mønsterstrikket pute som gir stuen et nordisk preg? Selv kjøkkenet kan fornyes med et par grytekluter med tradisjonsrikt mønster.

Målet med boken er å inspirere til å bruke gamle mønstre på helt nye, kreative måter. Slik kan vi være med på å videreføre og oppdatere vår tradisjonsarv. **Ultimo august**

**Lesley Stanfield and Melody Griffiths: De beste strikkemønstrene.** Oversatt av Kaja Marie Lereng Kvernbakken
300 strikkemønstre enhver strikker burde kunne: Her finner man alt fra helt nye mønstre til tidløse klassikere. Denne boken er fylt av originale strikkemønstre og er et uvurderlig skattkammer for såvel nybegynnere som designere og drevne strikkere. **Primo november**

**Tone Rørseth: Bare ull**Overflod av ideer til hva man kan bruke ull og ullfilt til. Mangfoldig innhold med alt fra trekk til notatbøker og mobiltelefoner til puter, skilt, armbånd, smykker, belter og mye mer.
**Ultimo september**

**Debbie Bliss: Strikkede gaver.** Oversatt av Denise Samson
Her får man 30 strikkemønstre til gaver til deg selv, familie og venner. Boken er delt inn i fem kapitler: Til henne, til han, til babyen, til barn og til hjemmet. Her finner man alt fra enkle prosjekter som er lette å ta med seg og som fort kan bli ferdig over helgen, til det mer tidkrevende. Er man på jakt etter den perfekte gaven til en venninne og har lyst til å strikke den selv finner man den her. Man finner oppskrifter på: puter, armbånd, dekkebrikker, sokker, skjerf, pulsvarmere, kosedyr, luer, skjerf og mye mer. **Primo oktober**

**Barn og ungdom**

**BILDEBØKER**
 **Dahle, Gro  / Dahle, Kaia Nyhus  (ill.): Krigen**
Inga har sett bilder av krigen i avisen, hørt lyden av bombene og skuddene på tv. Heldigvis bor Inga i et fredelig land, der ikke engang humlene er farlige. Men når krigen kommer nærmere, når mamma og pappa trekker krigen inn i Ingas hjem, er det som den flytter inn i henne. Der blir den boende, selv lenge etter at mamma og pappa har flyttet fra hverandre. Kan man få det bra igjen, etter å ha vært igjennom en krig? Kan man få krigen ut av kroppen, selv om den har satt seg helt fast?

Dette er en bok som skal leses i grupper, leses sammen, av flere på en gang, av familier, av foreldre, med familievern-rådgiver osv. Forfatter har allerede før utgivelse hatt opplesninger på familievernkonferanser og er invitert til opplesning for sosialdepartementet. Hun forteller: "De maser på boka og mener det haster, for nå er det en gutt på elleve år som har tatt livet av seg på grunn av en slik situasjon av høykonflikt i skilsmisser med 50/50-deling. Det er interessant at det er såpass stor etterspørsel etter en slik bok. Og interessant at de tillegger en bildebok såpass stor vekt."
Fra 6 år
**5. september**
**Ekman, Fam: Napoleon bestemmer**
Mor Monsen sitter og tenker tilbake til den tiden hun hadde småkaker. Da var det bråk fra morgen til kveld. Pepperkake skled på gelenderet, Wienerbrød trillet opp og ned trappen, mens Punsjebolle gjorde seg heller noen ærend i kakeboksen. En morgen var Wienerbrød borte. "Gå og se etter ham" sa Mor Monsen og de to andre dro av sted for å finne Wienerbrød.
En ny fabulerende, original og fargerik bok av Fam Ekman.
Fra 5 år
**20. august**

**Synne Lea og Stian Hole (ill.): Nattevakt**
Med Nattevakt har Synne Lea og Stian Hole laget en annerledes og bildesterk diktsamling. Med utgangspunkt i barns gjenkjennelige omgivelser undersøker diktene drøm, lengsel og vennskap. Det kjente og nære forvandles til noe grenseløst og overskridende. Illustrasjonene er drømmeaktige, men samtidig konkrete.
6-12 år
**29. oktober**

**Ernstsen, Martin (DEBUTANT): Hvor er Albert?**
Familien Tåkedal skal dra og bade, men allerede før de kommer ut døra er kaoset i gang.
Lillebror Albert har nettopp lært seg å løpe, og bare man ser bort et sekund så har han allerede forsvunnet ut av syne. Mamma og pappa er alltid opptatt med andre ting, så det er storesøster Sunniva som må ta affære og passe på lillebror. Og Albert roter seg stadig inn i farlige situasjoner der Sunniva må komme han til unnsetning. En humoristisk myldrebok i pek og finn-sjangeren. Martin Ernstsen er debutant.
3-6 år
**25. september**

**Horst, Julia  / Rychkova, Daria (ill.): Halens historie**
Noe så sjeldent som en helrussisk bildebokdebut i Norge! Forfatteren er russisk ballettpedagog, bosatt i Oslo. Illustratøren er også russisk, men bosatt i Tyskland.
Sammen har de laget en svært original bildebok som er bygd på et enkelt, men besnærende premiss:
Hvordan hadde livet vært om mennesker hadde hale? Med en underfundig, nesten leksikalsk tekst og klassiske, vakre tegninger lurer Halens historie leseren inn i en hypotetisk verden – en verden befolket av mennesker med hale! Vi får se hvordan halen brukes til å formidle følelser. Hvordan den kan være til nytte når man vil flørte, eller kanskje erte. Hvordan halen preger motebildet. Hvordan enkelte har et anstrengt forhold til halen sin og med drastiske grep prøver å tilpasse seg skjønnhetsidealer. Men også mer dagligdagse forhold, som hvordan man trener halen og hvordan man unngår å bli tråkket på halen. Halens historie er en vakker og herlig fremmedartet bildebok som later som den er en faktabok – om halens historie.
Fra 4 år
**15. september**

**Hovland, Henrik  / Kove, Toril (ill.): Johannes Jensen - 3 i 1**
Samleutgave! For 10 år siden ble vi kjent med Johannes Jensen for første gang. Da den første boka, Johannes Jensen føler seg annerledes, kom ut i 2003 fikk den en strålende mottagelse. Mange ville lese om Johannes som føler seg annerledes når han spiser frokost, når han sitter på bussen og når han er på jobben. Siden den tid har denne beskjedne likningsfunksjonæren bosatt på Majorstua, nærmest blitt en kultfigur. Lesere fra ca. 2 år og langt opp i voksen alder har blitt veldig glade i ham. I Johannes Jensen møter kjærligheten, treffer Johannes Frida når hun står og vanner blomster i Marienlyst parsellhage. Han blir helt betatt av henne og de store tennene hennes. Gleden er stor når de flytter sammen og kan bre dyna over hverandre om kvelden. I Johannes Jensen opplever et mirakel skjønner Johannes at Frida har en hemmelighet. Først vil hun ikke fortelle hva det er – da er det jo ingen hemmelighet lenger, sier hun. Men Johannes skjønner at hemmeligheten er i magen til Frida.
Fra 2 år
**13. september**

**Jill Moursund: Feber**
Feber handler om å våkne med et hode som er varmt og tungt, og en verden som glir mellom drøm og våken tilstand. Alle har opplevd dette som barn. Jill Moursunds nye billedbok leker med ord, bilder og fantasien. Teksten er rytmisk og mer som et dikt enn en fortelling, og illustrasjonene en klasse for seg.
4-9 år
**1. august**

**Nygård, Marianne / Nordlie, Jørgen Due (ill.): Iver reiser**
Tredje boken om den populære, men viltre Iver. Blå leser bok i skyggen fra parasollen, og Katten er opptatt med å sole seg. Det er en varm sommerdag på stranden, og Iver er utålmodig. Ingen vil jo leke med ham! Han bestemmer seg for å ta en tur med båten på egen hånd. Iver navigerer etter beste evne. Likevel beveger han seg inn i fremmed farvann, og mot nye utfordringer. Snart dukker det opp skumle og mystiske vesener. En søt fortelling for de minste.
2-5 år
**15. august**

**Ousland, Bjørn: Trollprinsen**
Kongen og dronningen føder en sunn gutt, men om natten kommer trollene og bytter ut den ekte prinsen med en trollebaby. Kongen og dronningen merker ikke ombyttet før den angivelige sønnen blir gammel nok til ektemål, da kommer sannheten frem. Det stakkars trollbarnet mister prinsetittelen og hele hoffet blir satt til å lete opp den ekte prinsen.
3-7 år
**10. september**

**Ousland, Bjørn: Bisk blir redd (tegneserie)**
Bisk får besøk av store, flinke fetter Ulrik som er bedre en BISK i nesten alt! Ute i skogen bygger Bisk og Ulrik en flott trehytte. Det er kjempegøy, spesielt da de skal overnatte der. Men når det blir mørkt og Bisk blir alene igjen i hytta begynner det å bli skummelt ... En tegneserie for de yngste leserne.
4-7 år
**5. august**

**Pedersen, Torgeir Rebolledo  / Dybvig, Per (ill.): Dattera som datt ut av et vindu**Den lille jenta Bæibi, den tørsteste i Heiby, blir ved et uhell stukket av en sikkerhetsnål idet moren hennes skal skifte den tissetunge bleia hennes. Å bli stukket slik, attpåtil av sin egen mor, det finner Bæibi seg slett ikke i! Så hun stikker av, rett og slett, rett ut i skogen, som den lynraske krabberen hun er. Alene i verden for første gang er Bæibi både uredd og nysgjerrig, der hun spør seg vei, fra dyr til dyr, lenger og lenger inn i skogen, til selv sommernatten er blitt mørk.
Jenta som datt ut av et vindu er den andre bildeboka poet Torgeir Rebolledo Pedersen og illustratør Per Dybvig har laget sammen. Som i Lammet som ikke ville bli lår kjennetegnes både tekst og tegninger av et stort overskudd. Det er en sprelsk, klok og rik bok. Og lett å leve seg inn i, der sjarmøren og stabeisen Bæibi krabber ut på en aldri så liten dannelsesreise og erfarer verden på glupsk og nysgjerrig barnevis.
3-7 år. **5. september**
**Kalvik, Skjalg Tønnessen (DEBUTANT) / Skyllingstad, Odd Henning  (ill.): Den lille, hvite hunden**Etter en krangel med mammaen sin bestemmer den lille, hvite hunden seg for å rømme hjemmefra. Og han skal aldri komme tilbake! Men når både togkonduktøren og mannen i pølseboden nekter å hjelpe en pengeløs hund bare fordi han er en... pengeløs hund, er det kanskje ikke så verst hjemme hos mamma, allikevel?

En søt og sjarmerende bildebok fra debutant Skjalg Tønnessen Kalvik og den prisvinnende illustratøren og serieskaperen Odd Henning Skyllingstad.
3-6 år
**26. august**

**Lindahl, Lena / Selnes, Ketil (ill.): Musefangeren i Downing Street**
Visste du at man i Downing Street nummer 10, der den britiske statsministeren bor, har hatt katter ansatt som musejegere i nesten 300 år? Den mest utholdende het Wilberforce, for han holdt sin post i 18 år. Prektige katter som Treasury Bill og Nelson gjorde også en tapper innsats for statsministeren. Men den mest beryktede og nådeløse av dem alle, var Humphrey. Etter at Humphrey pensjonerte seg for over femten år siden, har ingen kunnet måle seg. En dag oppdager de at det er rotter i huset. Det er på tide å finne en ny katt. Valget faller på Larry, en fredelig bakgårdskatt, som de siste årene har levd et rolig og udramatisk liv på et kattehjem. Det er bare et par små problemer; Larry er egentlig ganske lat. Og han er livredd rotter. For ikke å miste jobben er Larry nødt til å komme opp med en lur plan. Og ikke minst må han alliere seg med noen av husets andre beboere...
*Sjefsmusefangeren i Downing Street* er basert på en sann historie. I hvert fall nesten.
3-6 år
**19. september**

**Sendak, Maurice: I nattbakeriet.** Oversatt av Arne Ruste
I 2013 er det 50 år siden Maurice Sendaks klassiker *Til huttetuenes land* kom ut for første gang. *I nattbakeriet* (1970) ble av forfatteren selv regnet som oppfølgeren til *Til huttetuenes* land og som andre bind i en trilogi, og har fått en rekke priser og utmerkelser.
Vi følger den lille gutten Mikkel som drømmer at han blir vekket av bråk fra kjøkkenet. Slik begynner en surrealistisk nattlig reise gjennom et forunderlig kjøkken hvor tre blide, men litt skumle bakere er i full gang med å bake kake. I nattbakeriet blir syltetøyglass, babymatkartonger og kjeksbokser til ruvende skyskrapere, hjulvisper og nøtteknekkere blir høye, rare tårn og rekker av nybakte brød blir t-bane-tog. Med nød og neppe unngår Mikkel å bli en av ingrediensene, og han finner isteden fram melken som bakerne leter etter, slik at de får bakt ferdig kaken sin.

*I nattbakeriet* er annerledes i uttrykket enn forgjengeren, men den vektløse atmosfæren og detaljrike bilder av et Manhattan-aktig kjøkkenlandskap i månelys fascinerer like fullt. Sendaks drømmeverden er vakker og morsom, men også mørk og skremmende.
3-6 år
**3. september**

**Teian, Rut / Larmo, Ida  (ill.): Markel Meitemark - går over (kommune)grensa**Det første Markel gjør når han våkner opp, er å tenke på kjæresten sin. Sånn er det nemlig å være skikkelig forelska. Han bestemmer seg for å besøke henne med en gang. Problemet er bare at kjæresten bor helt over på den andre siden av kommunegrensa. Det er fryktelig langt for en liten meitemark. Og som mark er det ikke bare å bite tenna sammen og ta beina fatt. Her trengs tålmodighet, hjelp og en god del flaks.
Teian debuterer som barnebokforfatter i 2012 med den kritikerroste bildeboka *To blå hus* (ill. av Ella K. Okstad)
3-6 år
**26. august**

**Torseter, Øyvind: Koblinger**
I 2008 fikk Øyvind Torseter Bologna Ragazzi Award for *Avstikkere*. *Koblinger* er en slags slektning av den. Boken er delt opp i 13 bildesekvenser og er helt uten tekst. Rekkefølgen og oppbyggingen av sekvensene er bestemt ut fra flyt, farger og stemning like mye som ut fra en historie. Vi kjenner igjen flere av figurene fra tidligere bøker av Torseter, f.eks. elefantgutten, kattejenta og han som flyttet inn i leiligheten i *Hullet.* Her får leseren rik mulighet til å lage egne historier og å prøve å lese bilder uten tekst. Bildene skal stilles ut i Tegnerforbundet 29 august, og boka lanseres i forbindelse med dette.
Barn
**13. august**

**HØYTLESNING**
**Ambjørnsen, Ingvar: Kaptein Nero**
Illustrert av Per Dybvig
De tre første bøkene om Samson og Roberto er elsket av både små og store lesere.
Den smarte katten, Roberto, og den snille hunden, Samson, som arvet Fjordgløtt pensjonat, lever et fredelig liv på pensjonatet sammen med piccologrevlingen Greta. Alt-mulig-oteren Olli kommer innom når noe trenger å repareres. En av gjestene, gåsen enkefru Gåthaug er nervøs og depressiv. Hun tror at verdens ende er nær. Etter hvert viser det seg at det skjer merkelige og skremmende ting ute på havet. Flere har sett et digert, lysende, øye og da fyrvokteren Fredrik, en kraftig og vettskremt saubukk, kommer roende i vill fart, forstår alle at noe er galt. En liten ekspedisjon, som foruten Samson og Roberto, består av storken von Struts og avisrotta Benny bestemmer seg for å finne ut hva det er som skremmer så mange. Dette fører dem ut i livsfarlige situasjoner, store overraskelser og uventede hendelser.
Boken er spennende som en James Bond film og kommer garantert til å glede alle gamle og nye Samson og Roberto-fan. Boken er rikt illustrert av Per Dybvig. Hans levende og uttrykksfulle skisseaktige tegninger blandet med Ambjørnsens sprelske tekst, gjør dette til en av årets beste bøker. Også som lydbok.
5-10 år
**20. august**

**Beskow, Elsa: Trapp. Elsa Beskows eventyrverden**
En skattekiste med gode eventyrstunder! I denne praktutgaven har vi samlet flere av de mest kjente eventyrene til Elsa Beskow. Boken inneholder både velkjente fortellinger som Nissene i hatten, Årets saga, Rutebakke og Stripeåker, Tante Grønn, tante Brun og tante Fiolett og Oles skitur, i tillegg til kjente barnesanger med noter, illustrert av Elsa Beskow og dikt, rim og regler fra Elsa Beskows verden.
Forfatteren og illustratøren Elsa Beskow (1874-1953) debuterte som barnebokforfatter i 1897 med Fortellingen om den bittelille konen, og siden da har generasjoner av barn tatt del i hennes fantasifulle verden gjennom tekst og bilde. Hennes verk er i dag klassikere både i Sverige og Norge, og hun har vært til inspirasjon for en rekke bildebokskapere og forfattere. I dag kan man finne Elsa Beskows bøker i 14 land over hele verden.

Trapp er andre utgivelse av i alt tre praktutgaver med Elsa Beskows verker. Første bok kom ut våren 2013, og siste bok kommer våren 2013. I arbeidet med disse bøkene er gamle illustrasjoner skannet på nytt og fargene er så nær de originale tegningene som mulig.
Innhold: Nissene i hatten, Årets saga, Rutebakke og Stripeåker, Tante Grønn, tante Brun og tante Fiolett. Oles skitur. Sanger: Karusellen, Tryggere kan ingen være.
Oversatt av Elisabeth Wikborg Bang, André Bjerke, Trond Brænne, Knut Eide, Venke Agnes Engh, Lise Männikkö.
3-8 år
**25. oktober**

**Ewo, Jon: Kampen begynner**
Illustrert av Reidar Kjelsen.
I andre bok av Dauingsagaen reiser Ranglebein og Skrømt til byen hvor jotnen Favner bor. Byen er rasert etter voldsomme kamper, og Favner selv har rømt. Da de endelig finner Favner, får de vite at det er Ondskapens fyrste som har vært på ferde. De får to nye forbundsfeller i tusselederne Rimtusse og Vannvette, men snart er de selv på flukt. Klarer de å få varslet venner og familie på kirkegården før troppene til Ondskapens fyrste kommer?
Dauingsagaen er en fantasyserie på fire bøker om dauingsøsknene Ranglebein og Skrømt. De vil så gjerne lære å bli ordentlig skumle dauinger, men finner snart ut at det er viktigere å stanse Ondskapens fyrste og hans planer om verdensherredømme.
7-11 år
**2. september**

**Frensborg, Maria: Ellen, Humla og hemmeligheten**
Illustrert av Tomas Nilsson. Oversatt av Tone Kjærnli.
Ellen og bestevenninnen Sorken er to kule og fantasirike jenter som ikke vil bli voksne, for det virker så utrolig kjedelig! På en nitrist voksenfest møter de tante Nelle som påstår at hun slett ikke er voksen, selv om det ser sånn ut. Og tenk – hun vet hva man må gjøre for ikke å bli stor! Hvis de vil vite hemmelighetene, må Ellen og Sorken komme på besøk til tante Nelle uten at foreldrene vet om det, og det er jo litt skummelt … Men heldigvis er jentene modige!
*Ellen, Sorken og hemmeligheten* er en skikkelig smågal bok som man både fniser og gapskratter av. Og med alle de snurrige illustrasjoner, funker det like bra å lese selv som å lese høyt. *Ellen, Sorken og hemmeligheten* er skrevet at debutanten Maria Frensborg, og er illustrert av Tomas Nilsson. Det er en bok om vanlige leker, fantasier, Krummelureklubber og det enkle og fine i livet. Altså en bok som trengs!
5-9 år
**27. august**

**Mostue, Sigbjørn: Zombiebjarne**
Illustrert av Ketil Bleidin.
Gjør deg klar for et eventyr som er like spinnvilt og morsomt som det er gruoppvekkende og skummelt!
Ikke alle naboer er like hyggelige. Naboen til Emma og Emil er rektor på skolen hvor tvillingene går. Og han er av de rektorene man skal passe seg for, streng og skummel. Denne jula skal Bjarne på cruise til Karibia. Men da han vender hjem, har noe skjedd med ham. Emma og Emil oppdager at rektoren deres er blitt en ekte zombie, en levende død, med stor appetitt på barnehjerner! Men Bjarne har også med seg et pulver, som gjør ham til Emma og Emils viljeløse tjener. Og hva kan man vel ikke utrette når man har all makt over rektor på skolen? Det lukter fritimer og godteri lang vei. Det er bare det at Bjarnes hunger etter barnas hjerner er der like fullt! og ingen elev er trygg så lenge en zombie går løs på skolen! Emma og Emil får mildt sagt hendene fulle med å holde styr på Bjarne.
Med Bjarne fulgte også en oppskrift på hvordan han kan bli normal igjen. Spørsmålet er om de virkelig ønsker å få tilbake den gretne Bjarne, og om det i det hele tatt lar seg gjøre å skaffe tilveie de mildt sagt spesielle ingrediensene som skal til for å kurere ham.
9-12 år
**26. september**

**Stark, Ulf: Jul i Storskogen**
Illustrert av Eva Eriksson.
Oversatt av Simen Hagerup.
*Jul i den store skogen* av Ulf Stark og Eva Eriksson er et juleeventyr for barn i 3 til 6-årsalderen, men både barn og voksne vil uten tvil fryde seg over den spennende historien og de flotte illustrasjonene. Boka kan leses som en julekalender med 25 små kapitler, akkurat nok til en lesestund hver dag fram til jul – og til og med én til 1. juledag!
Alle dyrene i den store skogen venter på julen og på nissen. Men de vet ikke riktig hva jul er eller hvem nissen er. Men de vet at det er noe fint, at det skal være god mat, og at man skal henge pene ting i trærne. Hos kaninfamilien er det full aktivitet, de lager kjøttkaker og nøttekaker, lager sanger og taler – og barna hopper rundt, er fryktelig spente og mest i veien. Hvorfor kommer ikke julen snart? Og hvor blir det av nissen? I den store skogen finnes det faktisk en nisse, han heter Frese og er en illsint gammel gårdsnisse, som ikke har noe å gjøre etter at menneskene og dyrene har flyttet fra gården. Men så en dag står det to små kaninbarn utenfor døra hans og ber ham om å bli med dem ...
4-8 år
**6. september**

**SLUKALDER**

**Benton, Jim: Kjære dumme dagbok**
Les gjerne Jamie Kellys dagbok – men vær forsiktig så hun ikke merker det! Med mindre du har et teit behov for å påkalle en hel masse vrede, da. For Jamie Kellys dagbok er nemlig hemmelig. Jamies utfordringer som skoleelev, som misunnelig venninne, som håpløst forelsket er ekstremt komisk og svært gjenkjennelig. I halvsprø dagbokform med illustrasjoner får vi et innblikk i et ungt jentesinn. Jamie Kelly er proppfull av uvanlige observasjoner, som at skolens skjønnhet Angeline er så vakker at selv kvelningslydene hun lager når hun setter noe i halsen er yndige. *Kjære dumme dagbok* er tre av de originale historiene om Jamie Kelly samlet i én bok:
*Let’s Pretend This Never Happened!*, *My Pants Are Haunted*, *Am I the Princess Or the Frog?*9-12 år
**1. august**
**Dennis, H.L.: Riddernes hemmelighet (Kodeknekkerne 3)**
Oversatt av Aleksander Melli.
I tredje bok om kodeknekkereventyret til Brodie, Hunter og Tusia, kommer vi i nærkontakt med gammel europeisk mytologi og et hemmelig brorskap med røtter i Kong Arthurs tid: Neustrias riddere.
Brorskapet har alltid blitt forfulgt – slik de unge kodeknekkerne selv blir. Motstanderne er nå kun ett skritt bak dem, og barna jages fra sted til sted. Vil de komme fra det med livet i behold?
9-13 år
**2. september**

**Ewo, Jon: Hårete beist (Marg & Bein)**
Hater du edderkopper, bør du ikke leser videre!
En gruppe ungdommer reiser på sommerleir. Leiren ligger på en tidligere værstasjon og fyrtårn ytterst i en fjord. På vei inn mister båten styring og en del av bagasjen går i bassenget. Båt returnerer og m fikses. En av assistentene som jobber der, skal vise frem mange edderkopper. Store feite og ekle edderkopper. Men så viser det seg at noen av dem har stukket av! De befinner seg nå på en øy med giftige, små beist og blir ikke hentet før om en uke! Edderkoppene sprer død og kaos, og ungdommene kjemper en desperat kamp for å overleve. Er det noe som noen har gjort dette med vilje? Og hvorfor?
10-14 år
**20. september**

**Ewo, Jon / Svingen, Arne  / Aamodt, Ingunn: Korte grøss 3 (Marg & Bein)**
Aldri har grøss og skumle historier vært mer populære blant unge lesere. Og forfatterne bak Marg&Bein skuffer ikke sine lesere. 10 nye og grusomme noveller gjør til sammen kveldene og nettene mørkere og mer usikre for alle som tør lese dem. Avkappede hoder, ekle pølser, skjeletter og mystiske vesener i natten er blant ingrediensene i den tredje Korte grøss-samlingen.
10-14 år
**16. september**
**Knutsen, Per: Jobb for tøffe gutter**
En spennende og actionfylt bok fra kritikerroste Per Knutsen.
«Du klarer det,» sa Allan en gang til. «Du hadde ikke klart det den dagen du kom hit, men du er blitt mye modigere.» For bare ei uke siden hadde han aldri saget med motorsag, aldri vært ordentlig forelska, aldri besøkt en fyllik, aldri kjørt moped og aldri solgt brennevin. Nå gjør Eirik alt sammen, og ikke bare liker han det.
Han er som skapt til å være på farta og gjøre spennende ting.
11-14 år
**12. august**

**Lena Ollmark og Mats Wänblad: Spøkelseskipet Vallona**
Oversatt av Jonas Bjarkøy.
*Spøkelsesskipet Vallona* byr på gode grøss for barn i slukealderen, og er første del i serien om mysteriene i Krappsjø. Det er høst, og Karl skal bo noen uker hos morfar i den vesle byen Krappsjø. Stedet er ikke som om sommeren. Det er truende og mørkt, og tåken letter aldri. Det viser seg at at den rommer dystre hemmeligheter som enkelte vil gå over lik for å holde skjult... Hva er det for noe mystisk med modellen av skipet Vallona som henger i kirken? Og hvorfor oppfører stedets doktor seg så merkelig? Gode råd er dyre når morfar plutselig forsvinner, og sammen med venninnen Sara må Karl begi seg ut i den fryktede tåken.
8-12 år
**5. august**

**Sage, Angie: Ild (Septimus Heap 7)**
Oversatt av Carina Westberg
En storslagen finale, og serien avsluttes.
Septimus, Bille og Jenna er blitt 14 år gamle. I denne siste boken i serien om Septimus Heap strever den unge trollmannslærlingen fortsatt med å bekjempe restene av mørkefeltet, som vil bestå til kreftene i ringen med dobbeltansikt blir tilintetgjort. I løpet av den spennende ferden finner Septimus ut stadig mer om hvem han egentlig er, samtidig som hans magiske krefter og evner øker. Den avsluttende boken gir oss et hyggelig gjensyn med hver eneste figur fra hele serien, og vi finner igjen mange av de magiske stedene fra foregående bøker. Ild er skrevet med Angie Sages umiskjennelige varme og humor og er en storslagen finale, en hyllest til den aller største magien som finnes: Når den indre ilden blir tent, og tiden er inne, er alt mulig.
9-14 år
**7. oktober**

**Stavrum, Arild: Maradonas magi**
Arild Stavrum har spilt fotball for blant andre Aberdeen og Besiktas, og vært hovedtrener for Molde. Han har i flere år skrevet en månedlig spalte i fotball- og tegneseriebladet Boing. I 2008 debuterte han som forfatter med fotballromanen 31 år på gress. Maradonas magi er Stavrums fjerde bok, men den første for barn og ungdom.

Mikke, Hansa og Shearer har vært bestevenner, naboer og lagkamerater hele livet. Akkurat som fedrene deres før dem. De spiller på Clausenengen, et 1. divisjonslag for smågutter, avdeling Nordmøre og Romsdal, med stort forbedringspotensiale. Alt hadde vært så mye lettere om ikke angrepsspilleren til Nordlandet, Sondre Goma, hadde vært så enorm. Og så brutal. Og om han ikke hadde vært forelsket i Kari Hola. Verdens vakreste Kari. Tenker Mikke. Under et Middelhavscruise for å feire fedrenes førtiårsdag, blir Mikke bedre kjent med Kari. Og i en mørk bakgate i Napoli kommer de over det som kanskje er Clausenengens eneste håp for å kunne vinne serien: Et magisk klenodium, som engang har tilhørt Verdens Beste Fotballspiller.
Game on.
10-12 år
**2. september**

 **Vriens, Jacques: Kule kidz gråter ikke**
Oversatt av Hedda Vormeland
Akkie går i åttende klasse og er en glad jente som tenker mest på fotball, venner og skole. Hun er kjent for å være en tøffing, og lar aldri en utfordring gå fra seg. Den holdningen tar hun med seg da hun en dag får diagnosen leukemi. Klassen er i sjokk, men Akkie nekter å la seg knekke. Og hun nekter å la opplevelser gå fra seg. Hun vil være med på klassetur, hun vil være med når vennene legger planer for å finne ny mann til lærer Ina. Men kommer hun til å rekke å oppleve alt hun så gjerne vil være med på?

*Kule kids gråter ikke* har en alvorlig tematikk, men den beviser at en bok om det å være dødssyk ikke trenger å være trist og tung. Her handler det mer om livet enn om døden, og håpet og optimismen er hele tiden til stede - til tross for de harde realitetene. Boken har blitt en prisbelønnet bestselger i hjemlandet, og er oversatt til flere språk. Den ble til film i 2012, og nå er filmselskapet Cinenord er i ferd med å produsere den norske versjonen. Den har premiere 1. november 2013. Jacques Vriens (1946) er forfatter og skuespiller. Bøkene hans er solgt i mer enn 3,5 millioner eksemplarer i løpet av de siste 35 år.
9-12 år
**29. august**

**Svingen, Arne: Verdens farligste gjeng**
Illustrert av Ida Larmo.
Verdens farligste gjeng består av de tre guttene Killer, Bukspretten og Dødsern, egentlig heter de noe helt annet, men det er jo ikke like skummelt! Sammen har de en hemmelig Klubb og de har tre regler som de må følge til døden (eller hvert fall frem til de må hjem til middag). En av disse er:
6. Jenter er ekle og får ikke være med
Men hva gjør de når det hemmelige riket deres trues av en konkurrerende gjeng, og at ei jente har flyttet inn i nabolaget og driver og egler seg inn på dem? En gjennomillustrert høytlesningsbok for 8-12 åringer. Humoristisk og lun om de lange sommerkveldene ute blant venner og fiender i en verden uten foreldre.
6-10 år
**16. september**

**UNGDOM OG CROSSOVER**

**Aurstad, Tore: Ufo, ufo**"Ufo! Ufo!" er en road-roman, fysikken og naturfagets Sofies verden. David Hansen, tretten år, deltar i Kvitt-eller-dobbelt. Han ryker ut på 24 000-kroners spørsmålet. Karine, klassens mest populære, har vært sporløst borte en tid. Midt under sendingen tar hun telepatisk kontakt med ham. Hun er kidnappet av romvesener og han må komme å redde henne! David rømmer hjemmefra og drar for å finne Karine. David er sykelig opptatt av fysikk. Han tenker og spekulerer rundt alskens spørsmål fra fysikkens verden. Einsteins relativitetsteori, kvantefysikk, tidsreiser og disses paradokser, kosmologi, hvorvidt det finnes et uendelig antall univers.
13-19 år
**13. september**

**Bjärbo, Lisa: Alt jeg sier er sant**
Oversatt av Ingelin Røssland.
Det handler om den høsten Alicia skulle begynt på videregående. Om at hun får seg jobb på en kafé i stedet. Krangler med bestevenninnen. Flytter fra foreldrene – som aldri skjønner noen ting – og inn til mormor, som forstår nesten alt. Om at hun treffer Isak, som hun ikke klarer å slutte så stirre på. Og om hvordan det føles når hele verden knuses i sorg.
Alicia gjør enhver hverdagslig situasjon til noe skrudd og vilt. Hun er overbevist om at skjebnen har langt større planer for henne enn å kjede seg til døde på skolebenken. Hun skal jo gjøre store heltedåd! Hun vet bare ikke helt hva ennå. Hun er utrolig egosentrisk, men også utrolig morsom. Og det er det som gjør at vi veldig gjerne følger Alicia ut i den kanskje ikke så veldig store verden.

Lisa Bjärbo debuterte med den kritikerroste *Det är så logiskt, alla fattar utom du* i 2011, og *Alt jeg sier er sant* er hennes andre bok – og den første som er oversatt til på norsk. Som blogger og forfatter har Lisa Bjärbo fått en stor fanskare, noe som i stor grad skyldes hennes friske, frekke og morsomme språk og betraktninger. Lisa er kanskje ikke Alicia – men Alicia er nok litt Lisa!
13-18 år
**9. september**

**Ersland, Bjørn Arild  / Brøgger, Lilian (ill.): Dagen vi drømte om (illustrert roman)**
I den illustrerte fremtidsfabelen *Dagen vi drømte om* har dramatiske hendelser ført til at all infrastruktur er brutt sammen – alt bortsett fra et vilkårlig og skremmende byråkrati. *Dagen vi drømte om* viser oss en skremmende verden, fremmed, men med tydelige paralleller til vårt eget samfunn.

Lukas, Lalah og Adam venter ved mottaket. Hver uke er det noen som reiser, hver uke kommer nye inn gjennom porten. De tre drømmer om å komme videre, slippe inn. De har for lengst fylt mappene sine med dokumenter de trenger, men de har ventet lenge nå. Så en dag er det plutselig deres tur. De mangler bare et besøk i leiren, før de har alle papirene i orden. En siste sjekk, en siste signatur. Ved porten får de utlevert kart slik at de skal finne fram. De finner veien gjennom skogen og kommer ut i et øde landskap. De følger rustne jernbanespor og krysser forlatte motorveier, balanserer over vaklende broer og kryper gjennom hull i gjerder. Endelig framme finner de ut at det verste ennå ligger foran dem.
8-14 år
**9. september**

**Ewo, Jon: 1920***1920* er en roman om det som kunne ha skjedd. Oslo heter i 1920 Kristiania. Femten år før, i 1905, ble ikke unionen med Sverige oppløst. Svenskene oppdaget at Nordsjøen var full av olje. Norge kunne ikke bli fritt. Et norsk opprør ble knust høsten 1905.  I 1920, er Norge styrt av en svensk stattholder og det brutale SP – Spesial-Politiet.

Portforbud betyr at folk må holde seg hjemme og innendørs etter klokka 20.00. Med mindre du har en spesiell tillatelse. SP patruljerer gatene og banker opp og arresterer de som bryter forbudet.
Sekstenåringen Håkon Lie bokser på kveldene. Søsteren Maria, sitter som politisk fange på Akershus og har blitt syk. De trenger penger til å kjøpe medisin. Hvis han vinner matchen får han penger. Han taper og blir tvunget til å tjene penger på annet vis. Håkon blir med på et ran som går galt. Han blir dømt til straffearbeid og fraktes ut til Nordsjøen i et luftskip sammen med mange andre fanger som må jobbe på de farlige riggene. Ute på plattformene trengs det også underholdning, og snart bokser Håkon igjen. Han skal stille for deres plattform og møte en bokser fra en annen. Kampen skal gå til en av de to bokserne blir drept av den andre.
*1920* handler om et annerledes Oslo og hvordan ungdomslivet kunne ha vært om historiens gang hadde blitt litt annerledes.
12-16 år
**13. september**

**Garcia, Kami / Stohl, Margaret: Vakkert kaos (Beautiful Creatures 3)**Oversatt av Gry Wastvedt.
Bestselgerserien *Beautiful Creatures* fikk massevis av nye fans etter at filmen basert på den første boka hadde premiere vinteren 2013. De fire bøkene i serien henger tett sammen, og har du sett filmen og lest de to første bøkene, kan du sannsynligvis ikke vente på bok tre og fire: *Vakkert kaos* og *Beautiful Redemption* (utgivelse februar 2014, norsk tittel ikke klar ennå).
Ethan Wate trodde han var i ferd med å venne seg til alle de rare, umulige og uvirkelige hendelsene som fant sted i småbyen Gatlin. Men nå som han og Lena er tilbake i hverdagen igjen, har ordene umulig og uvirkelig fått en helt ny betydning. Og et viktig spørsmål trer fram: Hvem – eller hva – må ofres for å redde Gatlin?
13-18 år
**19. august**

**Gordon/Williams: Terminal (Tunneler 6)**
Oversatt av Marius Middelthon.
Den spennende avslutningen på en dyptgravende serie som fører deg til jordens indre.
Tunneler er en spennende, episk fantasy-serie for alle aldre. Under gatene i London graver to tenåringsgutter seg ned til en spennende og ufattelig undergrunnsverden. De finner en hemmelig sivilisasjon som har ventet lenge på å bli befridd av en helt. Og jo dypere de to guttene graver seg ned, desto nærmere kommer de ondskapen som truer med å ødelegge den verdenen vi kjenner. Med *Terminal* settes det endelige punktumet for suksesserien. Styxene herjer over hele England og etterlater seg død og forferdelse overalt. Det ser ut som om det er umulig å stoppe dem. Will og Elliot prøver så godt de kan. Fra et sted ingen visste fantes: Jordens indre. Serien er solgt til over 40 land og en film basert på den første boken er under planlegging.
12-18 år
**8. august**

**Holsve, Mari Moen: Arven etter Maél (Halvgudene III)**
Arven etter Maél er den spennende avslutningen på den prisbelønte Halvgudene-trilogien.
Det begynner endelig å se lyst ut for trysfelderne, og for halvgudene Dimyne, Briskir og Trigg. Forbundet, svært svekket etter dramatikken på Ysar, har gått i skjul. Baron Frytilgor er forsvunnet, muligens død. Men noe ulmer likevel på Tiladnen. Det går skumle rykter. Trysfelderne får rapporter om mystiske, unaturlige dødsfall – det er tydelig at noe er i ferd med å skje. Og et sted under jorda samler det seg krefter som snart vil være minst like guddommelige som halvgudene selv …
12-16 år
**16. september**

**Horowitz, Anthony: Scorpia Rising (Alex Rider 9)**
Oversatt av Ole Jan Borgund.
Den siste boken i serien om Alex Rider! Høyt tempo, science fiction, spenning. I denne halsbrekkende finalen sender forfatteren Anthony Horowitz sin 16-år gamle hovedperson ut på hans farligste og uten tvil vanskeligste oppdrag noen sinne. En perfekt avslutning på bestselgerserien som omtales som "James Bond for ungdom". Alex Rider er blitt 16 år. I denne storslåtte finalen møter den unge spionen igjen den hemmelige organisasjonen Scorpia, som har forfulgt og plaget ham lenge. Nå leker verdens farligste terroristorganisasjon med ilden i et av verdens mest konfliktfylte områder: Midtøsten. Ingen kjenner Scorpia like godt som Alex. Og bare Scorpia vet hvordan en skal få has på Alex. Slik har det i alle fall vært. Til nå.
10-14 år
**2. september**

**Laberg, Hans Petter: Øynene på veien, hendene på rattet**
Hans Petter Laberg (f. 1966) skriver rått, nært og troverdig om det som skjer etter at ulykken har rammet – noen andre. For er det ikke sånn at det kan være to ofre, to parter, som lider når noe har skjedd? Og er det alltid offeret som fortjener sympatien?

*”Hva var det?” spurte jeg.
Han svarte ikke. Bilen stoppet ikke helt. Vi var de eneste på veien her.
”Ser du noe?” sa jeg.
Han ristet sakte på hodet mens han gransket det som var bak oss.
”Vi må gå ut og undersøke,” sa jeg.
”Ingen vits i det,” svarte han.
Jeg tok tak i ham.
"Vi må kjøre tilbake og se hva vi traff!” sa jeg.*

Det er sommerferie, sommerjobb, alle vennene er bortreist og sola er på vei ned. Så smeller det – og veien hjem blir aldri mer den samme.
13-18
**5. september**

**Lunde, Stein Erik: Elias og Emilie**Åsgårdstrand 1904. Det som pleier å skje, skjer også denne sommeren: sol og måne skinner, dampbåten kommer og går, Edvard Munch bor i sitt gule hus, fisken biter og taterfølget slår leir i skogen. Men det er første gang Emilie er her. Hun ferierer i Åsgårdstrand sammen med familien. Elias er sønn av en av stedets skomakere. De er begge seksten år. *Elias og Emilie* er en roman om forelskelse og lengsel.
12-16 år
**26. september**

**Plum, Amy: Hvis jeg skulle dø (Våk over meg 3)**
Oversatt av Agnete Øye
Kate er knust. Violette har drept Vincent og tilintetgjort kroppen hans slik at han ikke skal kunne vende tilbake. Nå er han dømt til å sveve rundt som et gjenferd til evig tid. Men Kate nekter å akseptere et liv uten sin store kjærlighet. Hun vil risikere alt for å redde ham, selv når Violette starter en krig mellom Frankrikes udødelige for å få makten over dem.
Amy Plum har skapt en original og levende mytologi i sin ungdomsserie om Kate og Vincent. De udøde revenantene lever blant oss, og igjen og igjen ofrer de seg for å redde livet til fremmede. I romantiske Paris møter Kate Vincent, og livet – eller døden – blir aldri det samme igjen. Spenningen og kjærligheten som begynte i *Våk over meg* og fortsatte i *Til jeg dør*, når sitt dramatiske høydepunkt i *Hvis jeg skulle dø*.
13-18 år
**12. august**

**Sande, Hans: Blå øger kan isje lyge**
*Blå øger kan isje lyge* er en sår, vittig og tankevekkende historie fortalt på kav bergensk. Det handler om en ensom guttunge i en verden som var ødelagt og som nå er nesten ferdig reparert: Alt må bli verre før det kan bli bedre.
Koffor har Moderen grønne øger som lyser i mørket? Dette har han lurt på fra han var fire år. No e han fjorten, og han vet svaret: Moderen e lagd av elastin, og det finnes isje andre levende mennesker på Jorden. Kver dag e en reprise, og begynner med at Faderen leser siste nytt om Isdalskvinnen i Bergens Tidende fra 4. april 1971. De som hersker på Jorden er Ålehovvene, men ka e meningen med å la han vokse opp i total isolasjon? Han ber om å få oppfylt ett eneste ønske, nemlig å få møte et annet menneske av sjøtt og blod, men "forespørselen kan ikke behandles". Til slutt får han en 3D-gjenstand fra den gamle verden; en rusten tollekniv. Kniven e et varsel om at han en gang skal få slippe ut av oppdrettsavdelingen. Men ka tid, og ka e det som venter der ute?
14-18 år
**15. august**

**Tjønn, Brynjulf Jung: Så vakker du er**
*Så vakker du er* er historia om ein gut som blir til ein ung mann, og ein annan ung mann som visnar bort. Det handlar om å gripe dei sjansane livet gir ein – og om at brått ein dag er det ikkje fleire sjansar å gripe. Brynjulf Jung Tjønn skriv i ein knapp og antydande form, men språket dirrar av kjensler.

Det er sommar og alt er annleis. Onkel Simon flyttar inn hjå Henrik og mora. Simon og Henrik har alltid hatt eit nært forhold, men no er Simon sjuk, veldig sjuk. Det er ikkje vanskeleg å sjå kva slags veg det ber, utan at mora seier det rett ut. Henrik fortel Simon at han har kyssa Kjersti, ei jente i klassen, sjølv om han ikkje har det. Han torde ikkje da han hadde sjansen. Snart kjem Kjersti heim frå ferie i Italia, og Henrik lurer på om ho har sakna han.
12-16 år
**15. august**

**Webber, Tammara: Easy**
Oversatt av Cecilie Winger
*Easy*er en roman som stikker seg ut i strømmen av kjærlighetsbøker for unge jenter. Den er både spennende, romantisk og sensuell, men uten at realismen går tapt. Studietiden - med pugging, festing, pengetrøbbel og gutteproblemer - tas på kornet, og det er lett å kjenne seg igjen i den. Resultatet er en bok det er vanskelig å legge fra seg.

For Jaqueline blir ikke det første året på college slik hun hadde tenkt. Kun uker etter studiestart slår kjæresten hun har hatt i tre år opp med henne. Kjærlighetssorgen er uutholdelig. Helt til hun blir oppmerksom på Lucas: En mystisk type som sitter og tegner på forelesning. En tøff motorsykkelfyr som vet å slå fra seg. En sjarmerende Starbucks-barista. Og den kjekkeste på campus. Jaqueline forelsker seg hodestups - og Lucas gjør det samme. Eller gjør han? Er han ikke mistenkelig hemmelighetsfull og fjern?  Midt i alt dette vil eksen ha henne tilbake. Hvem sa at kjærlighet var lett?
16-30 år
**5. august**

**Wells, Robison: Ekko (Variantene 2)**
Oversatt av John Grande
Benson Fisher har klart å rømme fra Maxfield Academy og befinner seg nå i en by som er underlagt skolens kontroll. Ganske snart innser han at skolens planer er langt verre enn det han har klart å forestille seg. I *Ekko* gir forfatteren oss alle svarene vi ble sittende med etter å ha lest *Variantene*. Og han gjør det på en måte som holder oss på pinebenken helt til siste side.
14-18 år
**5. august**

 **FAKTA**

**Mariangela DiFiore, Hilde Hodnefjell (ill.): Elefantmannen**
Den sterke fortellingen om Joseph Merrick, også kjent som ”Elefantmannen” pga. hans deformerte uttseende. En gripende fortelling du aldri vil glemme. Han begynte å få misdannelser da han var to år, ifølge myten fordi moren hadde blitt skremt av en elefant. Han var en fantasifull, leken og intelligent gutt, og hadde en ganske lykkelig barndom fram til han ble 11. Da døde moren hans, og faren hans fant seg en ny kone. Stemoren ga faren ultimatumet ”Joseph eller meg”. Joseph ble kastet ut av faren, og jobbet med å selge skokrem på gaten. Han ble stadig mobbet, så han bestemte seg raskt for å finne en annen måte å tjene penger på, men tradisjonelle jobber var vanskelige for ham å få.

Han reiste rundt på freakshows i det viktorianske England og Europa, og ble sett på som et uhyre. Han tjente seg en liten formue før han ble ranet. Forlatt i Beliga, der han turnerte, ble han reddet av en lege som tok hånd om ham og lot ham bo på et sykehus, der han blant annet rekonstruerte St. Philip's katedral i Birmingham med kortstokker. Han skrev også vakre dikt, og var et følsomt menneske. Men her ble han en freak av et annet slag, ved å bli stilt ut naken for gispende medisinstudenter. Han opplevde mye vondt, men i den senere tiden av livet sitt fikk han det gradvis bedre, og ble møtt med mer respekt. Flere kjendiser besøkte ham, blant andre prinsessen av Wales. Han døde da han en kveld insisterte på å sove liggende, som vanlige mennesker, og ble kvalt pga. vekten av sitt store hode. Det er uklart om det var et nytteløst forsøk på å være normal, eller om det var en måte å ta sitt eget liv på.
En gripende fortelling om å være annerledes - og å se det vakre i livet og i andre.
5-55 år
**8.september**

**One Direction – Den ultimate bildesamlingen**
Følg verdens største boyband gjennom 200 fargebilder!
One Direction har solgt over 14 millioner singler og 8 millioner album over hele verden. I denne boken får du egne kapitler for de ulike medlemmene i bandet. Du får se bilder av bandet på turné, på ferie og hjemme hos familien, i studio, på prisutdeling – og mye mer.
10-16 år
**25. august**